title: Zakspeed 861

text: Zakspeed 861 ja Zakspeed 861B ovat Formula 1 -talli Zakspeedin käyttämiä autoja kausina –. Autoilla kilpailivat Jonathan Palmer, Huub Rothengatter, Martin Brundle ja Christian Danner.


title: Eino Rannikkoluoto

text: Eino Rannikkoluoto (30. lokakuuta 1901 Pielavesi – 6. marraskuuta 1960 Lappeenranta) oli suomalainen poliitikko. Rannikkoluoto toimi SKDL:n kansanedustajana vuosina 1952–1954 edustaen Kymen läänin vaalipiiriä. Rannikkoluoto nousi eduskuntaan kesken vaalikauden kuolleen Paavo Leskisen tilalle. Kunnallispolitiikassa Rannikkoluoto toimi Nokian kunnanvaltuuston jäsenenä.


title: Eino Rannikkoluoto

text: Rannikkoluoto kävi kansakoulun. Hän toimi rakennustyömiehenä Nokialla vuoteen 1930, Sosialistisen työväenpuolueen toimitsijana, oli vankilassa poliittisista syistä 1930–1934, toimi parturiliikkeen omistajana Nokialla, Kymissä, Kotkassa ja Tampereella vuoteen 1939, oli uudelleen vankilassa 1939–1940 ja 1941–1944, toimi Suomen kansan demokraattisen liiton Pohjois-Hämeen piirin piirijärjestäjänä Nokialla 1945, Suomen kommunistisen puolueen piirijärjestön toimitsijana Kuopiossa ja Vuoksenlaaksossa, Suomen kansan demokraattisen liiton Etelä-Saimaan piirijärjestön piirisihteerinä vuoteen 1960 sekä Suomen kansan demokraattisen liiton Imatran kunnallisjärjestön toimitsijana vuoteen 1960.


title: Eino Rannikkoluoto

text: Rannikkoluodon vanhemmat olivat pienviljelijä Janne Saastamoinen ja Hilda Sofia Rytkönen. Rannikkoluodon puoliso vuodesta 1922 oli Lyydia Josefina Malmberg.


title: Isdalenin nainen

text: Isdalenin nainen () on Isdalenin laaksosta Norjasta läheltä Bergenin kaupunkia 29. marraskuuta 1970 löytynyt tähän saakka tunnistamattoman naisen ruumis. Ruumis oli palanut, minkä lisäksi ruumiin tunnistamista mahdollisesti helpottavat merkit oli poistettu. Myöhemmässä tutkimuksissa selvisi, että nainen oli matkustanut ennen kuolemaansa useissa Norjan eri kaupungeissa vähintään kahdeksaa eri väärää henkilöllisyyttä käyttäen. Esimerkiksi ruumiin hampaista tehtyjen tutkimusten pohjalta tiedetään myös, että nainen oli todennäköisesti peräisin Skandinavian ulkopuolelta. Tapauksen eri yksityiskohdat ovat johtaneet teorioihin naisen taustoista ja hänen on esimerkiksi epäilty olleen vakooja. Tapauksen tutkinta lakkasi alun perin, koska sitä pidettiin itsemurhana ja tapauksen johtolangat eivät johtaneet naisen henkilöllisyyden selviämiseen. Norjan yleisradioyhtiö NRK ja Norjan poliisi aloittivat uudet yritykset naisen henkilöllisyyden selvittämiseksi vuonna 2016.


title: Isdalenin nainen

text: Isdalenin naisen ruumis löytyi 29. marraskuuta 1970. Tuolloin 12-vuotias tyttö, hänen siskonsa ja perheen isä olivat retkeilemässä Isdalenin laaksossa muutaman kilometrin päässä Bergenin kaupungista. Perhe oli kulkenut hieman tavallisesta reitistä sivuun mäen päälle, jonne retkeilijät suuntasivat vain harvoin. Tyttö saapui metsäaukealle, josta hän löysi Isdalenin naisen ruumiin selällään kahden suuren kiven välistä. Ruumis oli palanut ja se oli niin sanotussa nyrkkeilijäasennossa, joka on tyypillinen palaneille ruumiille ja jossa kädet ovat kohonneet yläruumiin eteen. Perhe palasi takaisin kaupunkiin kiertäen Svartediket-järven ympäri.


title: Isdalenin nainen

text: Tutkijat ja poliisi olivat paikalla jonkin aikaa ruumiin löytymisen jälkeen. Ruumiin ohella löydettiin naisen mukanaan tuomiaan esineitä, jotka olivat nekin palaneet. Niiden joukossa oli vaatteiden jäänteitä, sateenvarjo, kaksi sulanutta vesipulloa, puolillaan ollut "Kloster Liqueur" -merkkinen likööripullo ja mahdollisesti passin muoviset kuoret. Pian huomattiin, että tulen säästämistä esineistä oli poistettu tunnistamisen mahdolliseksi tekeviä osia. Esimerkiksi vaatteiden ja jopa muovipullojen pohjan tuote-etiketit olivat poissa.


title: Isdalenin nainen

text: Isdalenin naisen ruumiinavauksessa löydettiin unilääkkeenä käytettävää fenobarbitaalia, jota nainen oli ottanut useina annoksina ennen kuolemaansa. Lääke ei kuitenkaan yksin ollut hänen kuolinsyynsä. Ne saattavat olla kuitenkin merkki itsemurhasta. Lääke oli otettu tabletteina, joita olisi ollut vaikea syöttää mahdollisen murhan uhrille. Kuolemansyyn todettiin olevan lääke- ja häkämyrkytyksen yhdistelmä. Myös tulen aiheuttamat vammat ovat saattaneet olla mahdollinen kuolinsyy. Maaperästä ruumiin alta löydettiin pieniä pitoisuuksia bensiiniä. Joulukuussa 1970 Bergenin poliisipäällikkö totesi Isdalenin naisen tehneen itsemurhan, jonka mahdolliseksi syyksi hän esitti manian kaltaisen vainoharhaisuuden. Tapauksen tutkinta hiljeni vähitellen ja ruumis haudattiin 5. helmikuuta 1971. Ruumis haudattiin maatumattomassa sinkkiarkussa, jotta se olisi mahdollista siirtää mikäli esimerkiksi naisen omaiset löydettäisiin ulkomailta ja ruumis tulisi siirtää. Norjan yleisradioyhtiö NRK ja Norjan poliisi aloittivat uudet yritykset naisen henkilöllisyyden selvittämiseksi vuonna 2016. Tähän liittyen ruumiinavauksen yhteydessä otetuista ja säilötyistä näytteistä tehtiin DNA-profiili.


title: Isdalenin nainen

text: Isdalenin nainen tunnettiin vain tapausnumerona 134/70, jota käytetään virallisissa yhteyksissä hänestä edelleen. Bergenin poliisilaitos ei päässyt tutkinnoissaan pidemmälle ja avuksi kutsuttiin lopulta kansallinen rikostutkintapalvelu Kripos. Bergenin poliisin ja Krisposin ohella mukana oli poliisivirnaomaisia ympäri Eurooppaa. Tutkinta tuotti ensimmäisen merkittävän löytönsä kolme päivää ruumiin löytymisen jälkeen. Berrgenin rautatieasemalta löydettiin kaksi matkalaukkua, joissa toisessa olleista aurinkolaseista saatiin ruumiin sormenjälkeä vastaava sormenjälki. Kun matkalaukkuja alettiin tutkia tarkemmin huomattiin, että myös niistä on poistettu tunnistamisen mahdollistavat merkit. Jopa laukusta löytyneestä hammasharjasta ja kammasta oli poistettu valmistusmerkinnät. Niiden ohella laukusta löytyi useita peruukkeja ja silmälasit, joissa oli linssit ilman vahvuuksia. Muita matkalaukuissa olleita esineitä olivat muutama teelusikka, vaatteita, kosmetiikkaa, tuubi ekseemavoidetta, saksalaista ja norjalaista rahaa, sekä brittiläisiä ja sveitsiläisiä kolikoita. Matkalaukuissa oli myös kaksi merkittävää johtolankaa, kirjoituslehtiö ja kauppakassi.


title: Isdalenin nainen

text: Kauppakassi on peräisin pienestä Oscar Rørtvedtin jalkinekaupasta Stavangerista. Poliisi haastatteli kauppiaan tuolloin 22-vuotiasta poikaa, joka muisti kaupassa käyneen ulkomaalaisen naisen. Nainen oli käynyt kaupassa kaksi viikkoa aikaisemmin ja hän osti parin tuolloin muodissa olleita sinisiä kumisaappaita. Kenkiä vastaava pari oli löydetty Isdalenista, jolloin vahvistuu myös kaupassa asioineen naisen olleen Isdalenin nainen. Näin saadaan Rørtvedtilta ja muilta kaupan työntekijöiltä myös kuvaus naisen ulkonäöstä. Kenkäkaupan lähellä oli myös hotelli St. Svithun, jonka reseptionisti muisti naisen. Nainen oli viettänyt hotellissa useamman päivän ja hän käytti nimeä Finella Lorck sanoen olevansa kotoisin Belgiasta. Nainen on siis matkannut Bergeniin Stavangerista, mutta poliisi ei löytänyt Bergenin seudun hotelleista ketään samalla nimellä. Poliisi turvautui tutkimaan naisen käsialaa. Naisen oli Stavangerissa täytettävä tuolloin ulkomaalaisilta hotelleihin kirjautuneilta vaadittu lomake ja Kriposin tutkijat vertasivat hänen käsialaansa muihin Norjan hotelleihin viimeisen vuoden aikana kirjautuneisiin ulkomaalaisiin naisiin. Tutkijat tajusivat nyt naisen kiertäneen hotelleja eri kaupungeissa viikkojen ajan. Hän oli käyttänyt vähintään seitsemää eri passia ja Finella Lorck-nimen lisäksi hän oli käyttänyt nimiä Claudia Tielt, Vera Jarle, Alexia Zarna-Merchez, Claudia Nielsen, Genevieve Lancier ja Elisabeth Leenhouwfr. Myöhemmin hänen todettiin olleen myös useissa hotelleissa Pariisisa, jossa hän oli käyttänyt nimeä Vera Schlosseneck. Suurimmassa osassa tapauksia nainen oli sanonut olevansa Belgiasta, mutta Belgian poliisi vahvisti kaikkien hänen käyttämiensä henkilöllisyyksiensä olevan vääriä.


title: Isdalenin nainen

text: Kauppakassin ohella toinen merkittävä löytö matkalakukusta oli kirjoituslehtiö. Kirjoituslehtiön ensimmäisellä sivulla oli sinisellä kynällä tehtyä kirjoitusta, joka koostui useista koodirivistöistä. Koodin tajuttiin olevan yhteenveto naisen matkoista ympäri Eurooppaa. Esimerkiksi "N 9 N 18 S" tarkoitti Stavangeria 9. marraskuuta – 18. marraskuuta. Koodin perusteella naisen reitti oli kulkenut Pariisista Stavangeriin, sieltä Bergeniin ja edelleen Trondheimiin, takaisin Stavangeriin ja viimein Bergeniin.


title: Isdalenin nainen

text: Lehdistö nosti nopeasti esiin teoriat Isdalenin naisen vakoojataustasta. Norjan poliisikin oli samasta syystä yhteydessä Norjan salaisen palvelun kanssa, vaikkakin tämä kiistettiin vuosikymmenien ajan. NRK:n mukaan salainen palvelu oli kiinnostunut etenkin väitteistä, joiden mukaan nainen olisi havaittu seuraamassa uusien rakettien kokeiluja Länsi-Norjassa. Sen selvityksistä ei kuitenkaan voitu tehdä selviä johtopäätöksiä. Kylmän sodan aikana Norjassa toimi esimerkiksi venäläisiä vakoojia. Lisäksi vain kolme vuotta Isdalenin naisen löytymisen jälken Israelin tiedustelupalvelu Mossadin agentit murhasivat terroristiksi erehdyksessä luulemansa algerialaissyntyisen Ahmed Bouchikiin Lillehammerissa. Jotkut uskovat edelleen vakoojateorian selittävän naisen mysteerin.


title: Isdalenin nainen

text: Isdalenin nainen ruumiinrakenteeltaan hoikka, leveälantioinen ja 164 cm pitkä. Hänellä oli pitkä ruskehtavan mustat hiukset, pieni ja pyöreä naama, ruskeat silmät ja pienet korvat. Naisen iäksi arvioitiin alun perin 25–30 vuotta, mutta vuonna 2017 hänen hampaistaan tehtyjen iänmäärityksen perusteella hän oli 36–44-vuotias. Hän on siis syntynyt vuoden 1930 paikkeilla. Naisen hampaita on operoitu useaan otteeseen ja niissä oli useita kultapaikkoja. Neljääntoista hampaaseen oli tehty juurihoito. Kahden etuhampaan välissä oli vako. Kripos ja Bergenin yliopisto teettivät hampaille isotooppianalyysin, jonka tulokset julkaisiin vuonna 2017. DNA- ja käsiala-analyysien mukaan nainen oli peräisin Euroopasta, mutta isotooppianalyysillä naisen todennäköinen kotiseutu saatiin tarkennettua entistä pienemmälle alueelle. Analyysin perusteella nainen on kotoisin todennäköisimmin Itä- tai Keski-Euroopasta, minkä lisäksi hän on muuttanut ehkä hieman ennen toista maailmansotaa edelleen lännemmäksi. Isdalenin naisen elävänä tavanneet sanoivat hänen englannin kieltään heikoksi. Hänen kuultiin puhuvan myös muuta kieltä, jota pidettiin saksana tai flaamina.


title: Kuulampi

text: Kuulampi (järvinumero 04.198.1.009) on Vuoksen vesistöön kuuluva järvi Rautjärvellä Etelä-Karjalan maakunnassa. Sen pinta-ala on 23,92 hehtaaria, rantaviivan pituus 3,06 kilometriä ja korkeus merenpinnasta 111,4 metriä. Järven valuma-alue on 0, 586 903 km².


title: Kuulampi

text: Järvi on Vuokseen Venäjän puolella laskevan Helisevänjoen sivujoen Kuunjoen (myös "Kuujoki", "Kuununjoki", ) lähdejärvi. Järvi kuuluu Suomen nykyisessä vesistöaluejaossa Vuoksen alueen (04.19) osa-alueena olevaan Kuunjoen valuma-alueeseen (04.198)


title: Elizabeth Gilbert

text: Elizabeth Gilbert (s. 18. heinäkuuta 1969) on yhdysvaltalainen kirjailija, jonka menestynein teos on "Omaa tietä etsimässä Italiassa, Intiassa ja Indonesiassa" (Eat Pray Love) ja sen jatko-osa "Tahdonko? Kuinka päädyin naimisiin" (Committed. A Skeptic Makes Peace with Marriage (2010, suom. 2011).


title: Elizabeth Gilbert

text: Gilbert on kotoisin Connecticutista ja opiskeli New Yorkin yliopistossa politiikan tutkimusta. Hän työskenteli kokkina ja tarjoilijana ja kirjoitti moniin eri lehtiin. Ensimmäinen kirja, novellikokoelma Pilgrims, ilmestyi vuonna 1997.


title: Elizabeth Gilbert

text: Pitkällä matkallaan, josta kerrotaan Omaa tietä etsimässä-teoksessa, Gilbert tapasi Jose Nunesin ja meni tämän kanssa naimisiin 2007. Liitto päättyi eroon vuonna 2016. Vuonna 2017 hän juhlisti rakkauttaan Rayya Eliasin kanssa yksityisessä seremoniassa. Elias menehtyi vuoden 2018 alussa.


title: Sanna Mander

text: Sanna Mander (s. 20. helmikuuta 1980) on suomalainen lastenkirjailija, kuvittaja ja graafinen suunnittelija. Hän voitti teoksesta "Avain hukassa" lasten- ja nuortenkirjallisuuden Finlandian.


title: Sanna Mander

text: Sanna Mander kasvoi Tukholman lähiössä ja asui nuorena kirjaston yläkerrassa. Hän luki paljon lastenkirjoja ja ihaili Tove Janssonia ja Camilla Mickwitziä. Lukion jälkeen Mander muutti Helsinkiin opiskelemaan graafista suunnittelua Taideteolliseen korkeakouluun. Hän on tehnyt kuvituksia muun muassa kodin tekstiileihin, pakkauksiin, julisteisiin, levyinkansiin ja eri julkaisuihin.


title: Sanna Mander

text: Manderin kuvittamiin teoksiin kuuluvat muun muassa "Punis" ja "Prinsessavärityskirja". Vuonna 2017 julkaistu "Avain hukassa" on sekä Manderin kirjoittama että kuvittama. Mander kirjoitti itse tekstit sekä suomeksi että ruotsiksi. Mander sai kirjan kuvituksesta Rudolf Koivu -palkinnon, ruotsinkielinen laitos palkittiin Vuoden kaunein kirja -kilpailussa, ja hänelle myönnettiin kirjasta lasten- ja nuortenkirjallisuuden Finlandia. Jenni Erkintalo ja Reka Király ovat syyttäneet Manderia plagioinnista. Heidän mukaansa "Avain hukassa" muistuttaa liikaa heidän kirjaansa "Talo kulman takana".


title: Paavo Karjalainen

text: Paavo Armas Karjalainen (5. joulukuuta 1904 Valkeala – 1. marraskuuta 1978 Mikkeli) oli suomalainen poliitikko. Karjalainen toimi SDP:n kansanedustajana vuosina 1945–1951 edustaen Mikkelin läänin vaalipiiriä. Karjalainen toimi presidentin valitsijamiehenä vuonna 1950.


title: Paavo Karjalainen

text: Karjalainen kävi kansakoulun. Hän toimi Hämeen Kansan kirjeenvaihtajana 1925–1935, Kullervo-lehden vakinaisena avustajana, Eteenpäin-lehden Kuusankosken toimistonhoitajana 1935–1936, Mikkelin läänin vaalipiirin sosialidemokraattien piirisihteerinä 1937–1945, Vapaus-lehden toimitussihteerinä Mikkelissä 1942–1944 ja 1955–1961, Mikkelin lääninhallituksen hintatarkastaja 1951–1952 sekä Vapaus-lehden toimittajana 1952–1955.


title: Paavo Karjalainen

text: Karjalaisen vanhemmat olivat kapellimestari Anton Karjalainen ja Wilhelmina Pard.


title: Sincina

text: Sincina on maalaiskunta ja sen keskuskylä Sikasson alueen Koutialan piirissä Malissa. Se sijaitsee viisi kilometriä Koutialasta etelään. Kunnassa on 19 000 ja kylässä 9 700 asukasta (vuonna 2009).


title: Sincina

text: Sincinan kunta rajoittuu pohjoisessa Koutialan ja Yognogon, idässä Nafangan, etelässä Koloniguén ja Kapalan ja lännessä N’Goutjinan kuntiin. Alue on pinnanmuodostukseltaan lähinnä tasankoa. Sadekaudella sen läpi virtaa väliaikainen joki. Luonnonvarainen kasvillisuus on heinä- ja metsäsavannia.


title: Sincina

text: Alue kuuluu Sudanin ilmastovyöhykkeeseen. Vuotuinen sademäärä on 700–900 millimetriä. Sadekausi kestää toukokuusta lokakuuhun. Keskilämpötilat vaihtelevat 23 ja 31 asteen välillä.


title: Sincina

text: Kuntaan kuuluu seitsemän kylää: Bania, Kaniko, Nampossela, N’Goukan, Sincina, Try I ja Try II. Asukkaiden enemmistön muodostavat miniankat. Lisäksi on senufoja, bambaroita, fulbeja, boboja ja dogoneja. Miniankat ovat enimmäkseen kääntyneet muslimeiksi, mutta pitävät kiinni animistisista perinteistään. Kunnassa on myös kristittyjä.


title: Sincina

text: Kunnan läpi kulkevat Koutialan ja Sikasson välinen maantie RN11 sekä Koutialasta Kouryyn johtava RN12.


title: Sincina

text: Sincinan kunta sijaitsee Malin tärkeimmällä puuvillanviljelyalueella. Viljelyn organisoinnista vastaa Compagnie Malienne pour le Développement des Textiles -yhtiö, joka myös ostaa talonpoikien tuottaman puuvillan. Tärkeimmät viljakasvit ovat hirssi, durra ja maissi. Muita viljelykasveja ovat lehmänpapu, maapapu, fonio, seesami ja teehibiskus (dah). Puutarhoissa kasvatetaan vihanneksia ja hedelmiä kuten mangoa ja banaania.


title: Sincina

text: Maanviljelyyn integroitu karjanhoito perustuu laiduntamiseen. Kotieläimiä ovat naudat, lampaat, vuohet, aasit, vähäisessä määrin hevoset ja siat sekä siipikarja. Lisäksi harjoitetaan käsityöammatteja ja pienimuotoista kaupankäyntiä.


title: Sincina

text: Kunnassa toimii seitsemän alakoulua, 11 lukutaitokeskusta ja terveyskeskus. Vesihuolto käsittää kaivoja ja porakaivoja.


title: Benjamin Ingrosso

text: Benjamin Daniele Wahlgren Ingrosso (s. 14. syyskuuta 1997 Danderydin kunta) on ruotsalainen laulaja ja lauluntekijä. Hän voitti vuoden 2018 Melodifestivalenin musiikkikappaleella "Dance You Off" ja edusti Ruotsia toukokuussa 2018 Euroviisuissa Lissabonissa Portugalissa saaden 274 pistettä finaalissa sijoittuen seitsemänneksi.


title: Benjamin Ingrosso

text: Aikaisemmin hän on kilpaillut Melodifestivalenissa vuonna 2017 musiikkikappaleella "Good Lovin'" sijoittuen viidenneksi finaalissa. Näyttelijänä hän on toiminut useissa musikaaleissa. Vuonna 2014 hän voitti Ruotsin Let's Dance (Tanssii tähtien kanssa) -ohjelman yhdessä Sigrid Bernsonin kanssa. Vuonna 2006 hän voitti Lilla Melodifestivalen-kilpailun kappaleella "Hej Sofia". Benjamin on tehnyt musiikkia muun muassa Isac Elliotille.Benjaminin vanhemmat ovat laulaja ja näyttelijä Pernilla Wahlgren ja entinen tanssija sekä nykyinen ravintoloitsija Emilio Ingrosso. Benjamin on kulttuurisuvun kasvatti, esimerkiksi hänen äitinsä Pernilla Wahlgren on kilpaillut viisi kertaa Melodifestivalenissa, sisko Bianca Wahlgren Ingrosso on julkisuudessa mediapersoona ja euroviisuvoittaja Charlotte Perrelli on Benjaminin isän veljen ex-aviopuoliso. Benjamin on Swedish House Mafia -yhtyeen jäsenen Sebastian Ingrosson serkku.


title: Vekarus

text: Vekarus (järvinumero 04.198.1.012) on Vuoksen vesistöön kuuluva järvi Rautjärvellä Etelä-Karjalan maakunnassa.


title: Vekarus

text: Järven pinta-ala on 19,57 hehtaaria, rantaviivan pituus 2,61 kilometriä ja korkeus merenpinnasta 102,3 metriä. Järvessä on Vekarussaari-niminen saari. Sen lasku-uomana on Vekarusoja, joka on yksi Venäjän puolelle laskevan Korisevanojan latvahaaroista. Järven valuma-alue on 2,070859 km². Valuma-alueelle jää kaksi pienempää lampea.


title: Vekarus

text: Järven laskuoja Vekarusoja on yksi Suomesta Venäjän puolelle laskevan Korisevanojan latvahaaroista. Venäjän puolella Korisevanoja laskee Käräjokeen, joka edelleen laskee Suomen puolelta Kuulammesta alkunsa saavaan Kuunjokeen. Kuunjoki laskee Venäjällä Helisevänjärveen, josta vedet edelleen laskevat Vuoksen Käkisalmen haaraan Räisälässä ja siitä Laatokkaan.


title: Vekarus

text: Järvi luetaan Suomen nykyisessä vesistöaluejaossa Vuoksen vesistön (04) Suur-Saimaan alueeseen kuuluvan Vuoksen alueen (04.19) osa-alueena olevaan Korisevanojan valuma-alueeseen (04.198).


title: Vekarus

text: Vesistön osa-alueen 04.198 nimenä "Korisevanojan valuma-alue" on epätarkka. Joki, jonka koko valuma-alueesta on kysymys, on Kuunjoki. Korisevanoja on Kuunjoen sivujoen Käräjoen sivuhaara, jonka valuma-alueeseen kuuluu vain osa Suomen puolelle ulottuvasta Kuunjoen valuma-alueesta. Koko valuma-alue on Kuunjoen valuma-alue. Suomen nykyisessä valuma-aluejaossa nimi "Kuujoen valuma-alue" on virheellisesti annettu viereiselle Ilmeenjoen valuma-alueelle (04.199).


title: Sexorcism

text: Sexorcism on suomalaisen hard rock- ja heavy metal -yhtye Lordin yhdeksäs studioalbumi, joka julkaistiin Suomessa 25. toukokuuta 2018. Levyn äänitykset alkoivat lokakuussa 2017 Finnvox-studiolla Helsingissä. Levyn tuotti Mikko Karmila. Yhtye lupaa kohutuinta levyä tähän saakka.


title: Triklofoosi

text: Triklofoosi ("Tricloryl") on eräs lääkeaine. Sitä on käytetty unettomuuden hoitoon sekä päiväkäytön sedatiivina ja esilääkkeenä erinäisiin lääkinnällisiin toimenpiteisiin, kuten synnytyksissä. Ainoa tunnettu lääkeaineen annostelutapa on ollut suun kautta lääkesiirappina otettava. 1970-luvulla sitä suositeltiin käytettäväksi kloraalihydraatin sijasta. Pharmaca Fennica 1976 esittää lisäksi lääkkeen soveltuvan lapsille ja pienokaisille, esim. barbituurihapon johdoksia paremmin. Triklofoosia on valmistanut Glaxo-lääkeyhtymä.


title: Triklofoosi

text: Lääkkeen käytön sivuvaikutuksina kuvataan päänsärky sekä vatsan toiminnan häiriöt. Suurissa yliannostuksissa suositellaan dialyysihoitoa.


title: Sanna Suvanto-Harsaae

text: Sanna Mari Suvanto-Harsaae (s. 20. joulukuuta 1966) on suomalainen hallitusammattilanen ja talouselämän vaikuttaja. Hän on suorittanut Lundin yliopistossa liikkeenjohdon alemman korkeakoulututkinnon ja MBA-tutkinnon. Hän puhuu kuutta kieltä ja asuu Tanskassa.


title: Sanna Suvanto-Harsaae

text: Vuonna 2017 Talouselämä-lehti arvioi hänet Suomen talouselämän kolmanneksi merkittävimmäksi päättäjänaiseksi. Tuolloin hän johti puheenjohtajana Altian hallitusta; tämän ohella hän johti myös useiden pohjoismaisten yritysten hallituksia (Babysam AS, Sunset Boulevard AS, VPG AS, Best Friend AB, Best VPG AS ja Footway AB) tai oli jäsenenä niiden hallituksissa (SAS, Clas Ohlson, Paulig, Broman Group, Upplands Motor, CCS Healthcare).


title: Tallinnamadalan majakka

text: Tallinnamadalan majakka () sijaitsee Suomenlahdessa Aegnan saaresta noin 14 kilometriä pohjoiseen. Se varoittaa Tallinnanlahdelta lähteviä ja tulevia aluksia saman nimisestä matalasta koska sen itä-, länsi- sekä pohjoispuolella kulkevat tärkeät meriväylät.


title: Tallinnamadalan majakka

text: Tallinnamadala aiheutti huolta jo Hansaliiton aikana, koska se oli meriväylien yhtymäkohdassa. Ruotsalainen kartografi Petter Gedda mainitsi sen Itämeren atlaksessaan vuonna 1695. Vuonna 1718 Pietari I käski rakentaa sille merimerkin, tai jos se ei olisi mahdollista niin tehdä Naissaareen ja Aegnan -saareen linjamerkit.


title: Tallinnamadalan majakka

text: Tallinnan sataman kommodori Leonti Spafarjev ehdotti vuonna 1828 että matalikolle rakennettaisiin majakka, mahdollisuuksien puutteen vuoksi sitä ei kuitenkaan toteutettu. Aegna saarta ja Olevisten kirkon tornia käytettiin merimerkkinä päivä aikaan kuljettaessa Tallinnaan.


title: Tallinnamadalan majakka

text: Vuonna 1837 kapteeni Treskin esitteli Tallinnassa esitteli suunnitelman majakkalaivasta joka olisi ollut 90 jalkaa pitkä (noin 27 metriä) ja siinä olisi ollut lyhty ja sumukello. Tarvittavien välineiden puutteessa sitä ei kuitenkaan toteuttettu. Vuonna 1856 Venäjän keisarikunnan meriministeriön hydrografinen osasto piti tarkastuksen jossa tarkastettiin Tallinnan satama ja sen merimerkit. Silloin päätettiin kuitenkin että matalikolle pitää saada majakkalaiva.


title: Tallinnamadalan majakka

text: Vuodesta 1858 lähtien ankkuroitiin Tallinnamadalan pohjoispuolelle majakkalaiva jossa oli purjehduskautena lyhty. Vuonna 1864 sen tilalle tuli kolmimastoinen, Englannista ostettu, mustaksi maalattu purjealus jonka kyljet oli päällystetty rautalevyillä Pietarissa. Sen kylkiin oli maalattu isoilla valkoisilla kirjaimilla "R" ja "P". Ne olivat aluksen nimen "Revelstein" ensimmäinen kirjain saksasta ja venäjästä. Laivan mastossa oli päivällä lippu jossa oli sininen risti keltaisella taustalla. Öisin nostettiin mastoon 12 metrin korkeudelle öljylamppu joka näkyi seitsemän merimailin päähän, jos oli sumua niin laivalla oli sireeni jonkä ääni kantoi 1,5 merimailin päähän.


title: Tallinnamadalan majakka

text: Vuonna 1898 laivan tilalle tuli "Revelstein No 2" joka oli rakennettu Pietarissa vuonna 1871. Aluksessa oli valo joka oli yhdeksän metrin korkeudella merenpinnasta ja näkyi kuuden merimailin päähän sekä sireeni jonka ääni kantoi neljän merimailin päähän. Vuoteen 1909 mennessä laivaa oli muutettu sen kylkeen oli maalattu vaalensinireunaisin kyrilisin kirjaimin laivan nimi "РЕВЕЛСТЕЛН" ("Revelstein"). Vuonna 1914 aluksen väritys muutettiin punaiseksi ja sen kylkiin maalattiin aluksen nimi valkoisin kirjaimin. Vuonna 1916 sen päämastoon sijoitettiin punainen pallo, valot kuitenkin säilyivät ennallaan sen pää- ja mesaanimastossa. Vuonna 1922 sen päämastoon asennettiin 30 metrin korkeuteen vilkkuva asetyleenilamppu, ja alus varustettiin radiolaittein sekä sen kyljissä oleva laivan nimi muutettiin latinalaisilla kirjaimilla kirjoitetuksi.


title: Tallinnamadalan majakka

text: Vuonna 1925 tuli kaksimastoinen hyöyryalus "Nekmangrund" aiemman majakkalaivan tilalle. Se oli ollut aiemmin Hiidenmaan luoteispuolella Hiiun matalan () majakkana. Aluksen laidoilla oli punaiset pallot joihin oli valkoisin kirjaimin maalattu "Revelstein". Ensimmäisessä mastossa oli kaksi punaista palloa. Siihen oli sijoitettu asetyleenilamppu joka oli 17 metrin kokeudessa ja näkyi 11 kilometrin päähän. Siinä oli myös varustuksina signaaliasema, morsetuslyhty, radioasema, sumusireeni, sumuvalo ja vedenalainen kello. Se nimettiin uudestaan "Tallinn" nimelle 11. joulukuuta vuonna 1933. Vuonna 1936 siihen asennettiin myös radiomajakka, sekä vuonna 1940 nautifoni eli sumusireeni.


title: Tallinnamadalan majakka

text: Toisen maailmasodan jälkeen majakkalaiva "Tallinn" löytyy majakkaluettolosta vuonna 1950. Sen kuvauksessa kerrotaan sen olevan kaksi mastoinen punaiseksi maalattu hyöryalus jonka mastossa on 17 metrin korkeudella vilkkuva asetyleenilamppu ja kyljissä on valkoisin kyrilisin kirjaimin laivan nimi. Majakkalaivalla oli varusteinaan nautifoni, sumusireeni, kello ja valomajakka. Ei ole varmaa tietoa että tämä alus olisi ollut Tallinnamadalan kohdalla, kuitenkin se oli tietojen mukaan sijoitettuna Tallinnaan vuodesta 1949 siihen asti kunnes se korvattin poijulla.


title: Tallinnamadalan majakka

text: Majakan rakennus Tallinnamadalan hiekkapohjalle alkoi vuonna 1960. Silloin Tallinnan satamassa tehtiin kuution muotoinen betonilohko joka vietiin merelle ja laskettiin pohjaan. Keväällä 1961 kevätjäät siirsivät sen pois paikoiltaan koska siihen ei ehditty laittaa tarpeeksi paljon kiviä ja betonia painoksi, ja työ piti aloittaa alusta uudestaan.


title: Tallinnamadalan majakka

text: Seuraavaksi valettiin uusi 2 000 tonnin kelluva betonielementti joka uitettiin matalikolle ja upotettiin seitsemän metrin syvyyteen, ja täytettiin soralla, sen päälle valettiin betonia perustaksi ja majakka rakennettiin sen päälle. Majakan runko on terästä. Tallinnamadalan majakka valmistui vuonna 1969. Sen alaosa on maalattu mustaksi, keskimmäinen keltainen ja yläosa punainen. Majakka on merenpinnasta 31 metriä, kahdeksan kerrosta ja kolme parveketta. Majakka on varustettu kaksinkertaisilla valaistuslaitteilla, radiomajakalla, nautofonilla, sekä muilla laitteilla. Majakka varustettiin tuuligeneraattorilla ja neljällä sähkögeneraattorilla.


title: Tallinnamadalan majakka

text: Disel-moottorien kanssa tuli ongelmia koska lämpötila oli niin alhainen niin majakkaan asennettiin vuonna 1974 radioisotooppisella termosähkögeneraattorilla eli se oli ydinmajakka. Se oli ensimmäinen majakka joka varustettiin isotooppigeneraatorilla. Isotooppigeneraatori poistettiin syyskuussa 1994 ja tilalle asennettiin aurinkopaneelit. Vuonna 1995 majakka kunnostettiin ja siihen asennettiin uudet valonlähteet joissa käytetään LEDejä.


title: Ulla-Maija Tolonen

text: Ulla-Maija Tolonen (o.s. Lehtonen, s. ) on suomalainen ekonomi, joka vuosina 2000–2007 johti menestyksellisesti Pirkanmaan Osuuskauppaa toimitusjohtajana. Presidentti Halonen myönsi hänelle kauppaneuvoksen arvonimen vuonna 2005. Tolonen oli esimerkiksi vuonna 2005 myös Talouselämä-lehden "100 vaikutusvaltaisinta naisjohtajaa" -listalla.


title: Kuunjoki

text: Kuunjoki (myös Kuujoki, Kuununjoki, ) on Vuoksen vesistöön kuuluva joki Etelä-Karjalan maakunnassa Suomessa ja Leningradin alueella Venäjällä.


title: Kuunjoki

text: Joki saa alkunsa Kuulammesta Rautjärvellä Suomessa ja virtaa ensin Suomen ja sitten Venäjän alueella. Se laskee Venäjän puolella Helisevänjärveen, joka edelleen laskee Vuokseen. Toinen Helisevänjärveen Suomen puolelta laskeva joki on Helisevänjoki.


title: Kuunjoki

text: Kuunjoen valuma-alue Helisevänjärven yläpuolella on 329,6715 km². Sen Suomen alueelle ulottuvista latvahaaroista Korisevanojan valuma-alue on 19,0253 km², Käräjoen valuma-alue Korisevanojan suun yläpuolella 27,4124 km² ja Kuunjoen valuma-alue Käräjoen suun yläpuolella 40, 6119 km².


title: Kuunjoki

text: Kuunjoen suurin Suomen puolelle ulotuva sivujoki on Suomen ja Venäjän rajalla sijaitsevasta Kärsälammesta alkunsa saava Käräjoki, joka virtaa ensin Suomen ja Venäjän rajajokena ja yhtyy sitten Kuunjokeen Venäjän puolella lähellä Suomen rajaa. Käräjokeen laskee Suomen puolelta Korisevanoja, jonka valuma-alueen suurin järvi on Vekarus Rautjärvellä Suomessa.


title: Kuunjoki

text: Kuulampi (23,92 hehtaaria) ja Vekarus (23,92 hehtaaria) ovat Kuunjoen valuma-alueen Suomen puoleisen osan suurimmat järvet. Näitä pienempiä pinta-alaltaan 1–8 hehtaarin suuruisia järviä joen valuma-alueen Suomen puoleisella osalla on kymmenkunta.


title: Kuunjoki

text: Suomen nykyisessä valuma-aluejaossa Kuunjoen valuma-alue (04.198) luetaan osaksi Vuoksen aluetta (04.19) Suur-Saimaan alueella (04.1) Vuoksen vesistössä (04).


title: Kuunjoki

text: Suomen nykyisessä valumaluejaossa valuma-alueen 04.198 nimeksi on epätarkasti annettu "Korisevanojan valuma-alue". Todellisuudessa Korisevanoja on Kuunjoen sivujoen Käräjoen sivuhaara, jonka valuma-alueeseen kuuluu vain osa Suomen puolelle ulottuvasta Kuunjoen valuma-alueesta, ja koko joen varsinainen nimi on Kuunjoki (osassa lähteitä myös "Kuujoki" tai "Kuununjoki"). Tämän perusteella koko valuma-alueen 04.198 yksiseliteisesti määrittelevä suomenkielinen nimi olisi Kuunjoen valuma-alue. Samanaikaisesti Suomen nykyisessä valuma-aluejaossa nimi "Kuujoen valuma-alue" on virheellisesti annettu viereiselle Ilmeenjoen valuma-alueelle (04.199).


title: Rukkirahun majakka

text: Rukkirahun majakka sijaitsee Virossa Rukkirahun saarella Väinämeressä kaksi merimailia Rohukülasta länteen. Se ohjaa laivoja Heltermaan ja Rohukülan välillä olevalla väylällä.


title: Rukkirahun majakka

text: Saarella oli ensimmäinen merimerkki vuonna 1860. Se oli 11 metriä korkea puinen pyramidi, jonka korkeus merenpinnasta oli 12 metriä ja se näkyi 4 merimailin päähän merelle. Maamerkki uusittiin vuonna 1895. Puinen majakka rakennettiin vuonna 1916. Vuonna 1925 majakkaan asennettiin vilkkuva lamppu, joka oli 17 metriä korkealla, merenpinnasta 19 metriä. Se näkyi 9 merimailin päähän.


title: Rukkirahun majakka

text: Vuonna 1940 rakennettiin betoninen valkoinen torni, jossa on lyhtyhuone ja parvek. Sen korkeus on 16 metriä ja siinä on automaattivalaisin. Siinä oli radioisotooppinen termosähkögeneraattori vuoteen 1990, jolloin se poistettiin ja tilalle tulivat aurinkokennot.


title: Rukkirahun majakka

text: Valojen sektorit vaihtelivat vuosien varrella. Nykyisin ovat käytössä seuraavat:


title: Jaakko Nahkuri

text: Jaakko Nahkuri (17. marraskuuta 1946 Lappeenranta – 15. lokakuuta 2017 Lappeenranta) oli Raahen kaupunginjohtaja vuosina 1979–2007. Sitä ennen hän työskenteli Raahen kaupunginkamreerina 1978–1979. Nahkuri jäi eläkkeelle maaliskuussa 2006.


title: Liisa Leino

text: Liisa Kristiina Leino (s. ) on suomalainen kasvatustieteen maisteri ja salolaisen perheyritys Leinovalun (Leino Group) toimitusjohtaja.


title: Liisa Leino

text: Vuonna 2017 Talouselämä-lehti arvioi hänet Suomen talouselämän 34. merkittävimmäksi päättäjänaiseksi. Tuolloin hän toimi Leino Groupin ohella Metsä Boardin, Elomaticin ja Cadmaticin hallituksissa.


title: Liisa Leino

text: Joulukuussa 2013 hänelle myönnettiin teollisuusneuvoksen arvonimi. Hänen isänsä oli teollisuusneuvos Heikki Ilmari Leino.


title: Alf Prøysen

text: Alf Prøysen, alun perin "Olafsen" (23. heinäkuuta 1914 Rudshøgda i Ringsaker, Hedmark, Norja – 23. marraskuuta 1970 Oslo, Norja) oli norjalainen kirjailija, runoilija, laulaja ja säveltäjä.


title: Alf Prøysen

text: Prøysen on merkittävin toisen maailmansodan jälkeinen norjalainen laulunsanoittaja ja keskeinen nykynorjalainen lastenkirjailija, mutta hän on merkittävä myös aikuisille kirjoittamansa proosan ansiosta. Häneltä on suomennettu vain lastenkirjoja.


title: Alf Prøysen

text: Prøysenin tytär on kirjailija, toimittaja, laulaja Elin Prøysen.


title: Alf Prøysen

text: Prøysen on haudattu Osloon Vår Frelser -hautausmaalle.Lähde Kansalliskirjaston tietokanta Viola


title: Pertti Nieminen (tuomari)

text: Pertti Rainer Nieminen (s. 13. marraskuuta 1952 Kymi) on Itä-Suomen hovioikeuden presidentti.


title: Pertti Nieminen (tuomari)

text: Pertti Niemisen puoliso on varatuomari Anna-Mari Ahonen. Nieminen valmistui Helsingin yliopistosta oikeustieteen kandidaatiksi 1974 ja lisensiaatiksi 1977. Hän työskenteli Karhulan nimismiespiirin apulaisnimismiehenä 1974–1975 ja Kymin tuomiokunnan notaarina 1975–1976. Itä-Suomen hovioikeudessa Nieminen oli hovioikeuden viskaali 1977–1982, Kotkan raastuvanoikeudessa oikeusneuvosmies 1982–1990 ja vt. pormestari 1990–1993. Kotkan käräjäoikeuden käräjätuomarina hän toimi 1993–1998, Kouvolan hovioikeuden ma. hovioikeudenneuvoksena 1999, hovioikeudenneuvoksena 1999–2004, laamannina 2004–2005 ja presidenttinä vuodesta 2005 vuoteen 2014. Kouvolan hovioikeus yhdistettiin tuolloin Itä-Suomen hovioikeuteen.


title: Leena Ala-Kokko

text: Leena Maria Ala-Kokko, o.s. Hämäläinen (s. 20. heinäkuuta 1961 Oulu) on suomalainen biokemisti ja molekyylibiologi, joka on tutkinut urallaan kollageeniproteiineja ja erityisesti rustokollageeneja ja sidekudostauteja. Hän on toiminut professorina sekä Suomessa ja Yhdysvalloissa ja johtaa miehensä kanssa yhdysvaltalaista molekyylidiagnostiikkaa sidekudostauteihin tarjoavaa yritystä.


title: Leena Ala-Kokko

text: Ala-Kokko kirjoitti vuonna 1980 ylioppilaaksi Oulun Lyseon lukiosta. Hän jatkoi tämän jälkeen opintojaan Oulun yliopistossa, josta hän valmistui vuonna 1986 lääketieteen lisensiaatiksi. Seuraavana vuonna hän väitteli lääketieteen tohtoriksi. Ala-Kokko tutki väitöskirjassaan ihossa ja maksassa esiintyvää kollageenin liikatuotantoa. Ala-Kokko sai tutkijankoulutuksensa professori Kari Kivirikon kollageenitutkimusyksikössä.


title: Leena Ala-Kokko

text: Valmistuttuaan tohtoriksi Ala-Kokko suuntasi tutkijankoulutukseen Philadelphian Thomas Jefferson -yliopistoon, jossa hän toimi professori Darwin Prockopin tutkimusryhmässä. Ala-Kokon työ suuntasi Yhdysvalloissa aiempaa kiinteämmin niihin geenien rakenteen, toiminnan ja virheiden kuvaamisen, jotka koodittavat kollageeniproteiineja. Thomas Jefferson -yliopistossa Ala-Kokko työskenteli vuodet 1987–1989 tutkimusapulaisena ja 1989–1991 opettajana.


title: Leena Ala-Kokko

text: Ala-Kokko nimitettiin vuonna 1990 Oulun yliopiston lääketieteellisen biokemian dosentiksi. Hänen tutkimustyönsä jatkui kuitenkin pääosin Philadelphiassa vuoteen 1997, jolloin hänet valittiin Suomen Akatemian vanhemmaksi tutkijaksi. Samana vuonna Ala-Kokko aloitti myös MCP Hahnemann -yliopiston dosenttina.


title: Leena Ala-Kokko

text: Ala-Kokko aloitti vuonna 2000 työskentelyn New Orleansin Tulanen yliopiston geeniterapiakeskuksessa. Hän toimi siellä apulaisprofessorina ja professorina. Hänet nimettiin vuonna 2003 Oulun yliopiston lääketieteellisen biokemian ja molekyylibiologian professoriksi. Tulanen yliopiston Ala-Kokko jätti vuonna 2004.


title: Leena Ala-Kokko

text: Ala-Kokko perusti vuonna 2004 miehensä James Hylandin kanssa Yhdysvaltoihin Connective Tissue Gene Tests -nimisen yrityksen. Sen valikoimassa on yli tuhat testiä, jolla se tekee molekyylidiagnostiikkaa sidekudostauteihin. Ala-Kokon vastuulla CTGT:ssä on tutkimus, kehitys ja teknologia, ja hän valvoo myös kaikkia yrityksen tekemiä kokeita.


title: Leena Ala-Kokko

text: Ala-Kokon alaa ovat erityisesti rustokollageenit ja sidekudostaudit. Hän on onnistunut osoittamaan ryhmänsä kanssa esimerkiksi rustokollageenissä olevien virheiden liittymisen muun muassa nivelrikon ja selän välilevysairauden kehittymiseen. Tulokset ovat auttaneet potilaiden hoidossa, diagnostiikassa ja uusien hoitomuotojen kehittämisessä. Ala-Kokko on julkaissut tutkimuksistaan noin 160 artikkelia, ja hänelle on myönnetty viisi patenttia.


title: Leena Ala-Kokko

text: Oulun yliopiston kollageenitutkimusryhmä sai vuonna 1999 toisen kerran jaetun Suomen tiedepalkinnon. Ala-Kokon lisäksi ryhmään kuuluivat professorit Kari Kivirikko ja Taina Pihlajaniemi. Vuonna 2001 hän sai norjalaisen Anders Jahren nuoren tutkijan palkinnon.


title: Dickey Chapelle

text: Dickey Chapelle (o.s. Georgette Louise Meyer) oli amerikkalainen sotakirjeenvaihtaja ja valokuvaaja. Hän kuvasi muun muassa toista maailmansotaa, Unkarin kansannousua, Kuuban vallankumousa ja Vietnamin sotaa. Hänestä tuli myös ensimmäinen Vietnamin sodan aikana surmansa saanut sotakirjeenvaihtaja hänen astuttuaan miinaan vuonna 1965.


title: Dickey Chapelle

text: Dickey Chapelle eli oikealta nimeltään Georgette Louise Meyer syntyi 14. maaliskuuta 1918 Shorewoodissa Wisconsinin osavaltiossa Yhdysvalloissa. Hän menestyi hyvin opinnoissaan ja jo 16-vuotiaana hän pääsi opiskelemaan lentokonesuunnittelua Massachusetts Institute of Technologyyn (MIT). Opiskeluaikanaan hänellä oli myös suhde lentäjän kanssa. Suhteen ja epänaisellisina pitämiensä Chapellen kjiinnostusten takia hänen äitinsä lähetti Chapellen isovanhempiensa luokse Floridaan. Chapelle alkoi käyttää lempinimeä "Dickey" tutkimusmatkailija Richard E. Byrdin mukaan ja hän muutti lopulta New Yorkiin työskennellen valokuvaajana Trans World Airlines-yhtiölle. New Yorkissa Chapelle tapasi myös tulevan aviomiehensä Tony Chapellen.


title: Dickey Chapelle

text: Toisen maailmansodan sytyttyä Chapelle sai töitä sotakirjeenvaihtajana ja valokuvaajana "National Geographic" -lehdeltä. Hän työskenteli usein lähellä eturintamaa ja kuvasi esimerkiksi Iwo Jiman taistelua ja Okinawan taistelua. Hän palasi Yhdysvaltoihin vuonna 1946, mutta jatkoi pian matkustaen eri konfliktien välillä valokuvaajana. Unkarin kansannousun aikana vuonna 1956 Chapelle vietti seitsemän viikkoa neuvostojoukkojen pidättämänä ja Kuuban vallankumouksen alkuvaiheissa hän oli Fidel Castron johtamien vallankumouksellisten mukana. Tästä huolimatta Chapelle vastusti kiivaasti kommunismia, mikä kävi selväksi myös hänen reportaaseistaan.


title: Dickey Chapelle

text: 1960-luvun alussa Chapelle matkusti Etelä-Vietnamiin, jossa Yhdysvallat oli parhaillaan lisäämässä omaa sotilaallista läsnäoloaan. Chapelle kirjoitti mairittelevaan sävyyn amerikkalaisista sotilasneuvonantajista ja hän sai naistoimittajista ensimmäisenä Pentagonilta luvan kulkea amerikkalaisjoukkojen mukana. Vuonna 1963 hänen ottamansa valokuva amerikkalaisesta merijalkaväensotilaasta sai National Press Photographers Associationin vuoden valokuvan palkinnon. Palkinnoista huolimatta Chapellen lehden päätoimittaja pyysi häntä lähtemään Vietnamista asenteellisen kirjoittelunsa takia. Vuota myöhemmin hän oli kuitenkin palannut alueelle ja liittynyt jälleen merijalkaväen mukaan. 4. marraskuuta 1965 hän astui maamiinaan Quảng Ngãin maakunnassa. Miina oli valmistettu kranaatinheittimen kranatista ja käsikranaatista. Chapelle haavoittui kuolettavasti sen sirpaleista niskaansa. Kuolevasta Chapellesta ja sotilaspastorista hänen vierellään otettiin kuuluisaksi tullut Henri Huetin ottama valokuva. Chapellesta tuli ensimmäinen Vietnamissa kuollut sotakirjeenvaihtaja ja ensimmäinen sodassa surmansa saanut amerikkalainen toimittaja. Siviileille epätavalliseen tapaan Chapelle sai sotilashautajaiset ja hänet haudattiin Milwaukeen.


title: Louise Michel

text: Louise Michel (29. toukokuuta 1830 – 10. tammikuuta 1905) oli ranskalainen opettaja ja anarkisti, joka vaikutti Pariisin kommuunissa. Hän luennoi sosialismista, eikä uskonut parlamentaariseen vaikuttamiseen vaan näyttäviin väkivaltaisiin tekoihin ja lietsoi luokkasotaa.


title: Louise Michel

text: Michel syntyi Vroncourtin linnassa palvelijattaren lapsena, ja hänen isänsä oli joko linnanherra tai tämän poika. Isäntäväki vastasi hänen liberaalista kasvatuksestaan, hän sai lukea Voltairen, Rousseaun ja ensyklopedistien teoksia. Vuonna 1850, isän ja isovanhempien kuoltua, hänet ajettiin linnasta.


title: Louise Michel

text: Louise Michel päätti elättää itsenä opettajana. Hän kävi seminaarin ja perusti Vroncourtin lähelle oman koulun, jossa vei oppilaat tutustumaan luontoon ja opetti heidät laulamaan Marseljeesia. Vanhemmat valittivat tästä ja Michel joutui prefektin puhuteltavaksi. Hän opetti myöhemmin tyttökoulussa Millièresissä ja siirtyi 1856 Pariisiin.


title: Louise Michel

text: Pariisissa hän osti yksityisen päiväkoulun Montmartelta. Kolmannen tasavallan alkuaikana preussilaisten piirittäessä Pariisia Michel koetti pitää koulunsa toiminnassa ja hankkia ruokaa oppilailleen. Hän oli hyvin aktiivinen poliittisesti. Hän toimi Pariisin kommuunin ambulanssissa ja sotilaana Montmartren 61. pataljoonassa. Vasta kun hänen äitinsä otettiin kiinni, hän antautui ja joutui Satoryn vankilaan. Vuonna 1871 hänet karkoitettiin Uuteen Kaledoniaan. Karkoituspaikassaan hän alkoi opettaa alkuasukkaita.


title: Louise Michel

text: Kun Pariisin kommuuni armahdettiin, Michel palasi Ranskaan 1880, missä 10 000 ihmistä vastaanotti hänet riemuiten. Hän osallistui useisiin puhetilaisuuksiin, joissa kertoi sosiaalisesta vallankumouksesta ja anarkismista. Tilaisuuksista kerättiin pääsymaksuja, jotka Michel näki tapana, jolla keskiluokka saattoi rahoittaa työväenluokan kamppailua. Vuonna 1883 Michel vangittiin hänen johdettuaan työttömien mielenosoitusta yhdessä Emile Pougetin kanssa. Seuraavina vuosina hänen elämässään vuorottelivat vankilajaksot ja poliittiset puhekiertueet. Vuonna 1890 hän muutti Lontooseen. Hän matkusteli sieltä käsin Manner-Euroopassa luentomatkoilla, ja kuoli Marseillessa yhdellä näistä matkoistaan.


title: Louise Michel

text: Michel julkaisi muistelmansa vuonna 1886, ja lisäksi runoja ja proosaa.


title: Klein Curaçao

text: Klein curaçao () on asumaton saari Curaçaon kaakkoispuolella. Se on osa Alankomaiden Curaçaon autonomista aluetta. Saaren ainoat rakennukset ovat vanha majakka, rantatalo, ja muutama kota. Koralliensa ja vedenalaisten luoliensa vuoksi Klein Cuaraço on suosittu sukelluskohde.


title: Klein Curaçao

text:
Vuohet saivat ennen vaeltaa saarella, mikä aiheutti sen aavikkoitumisen. Vuonna 1871 englantilainen kaivosinsinööri John Godden kävi saarella ja aloitti fosfaatin kaivuun, joka loppui vuonna 1886. Saari kaivettiin tyhjäksi, saaren korkeus laski, ja merilintupopulaatio romahti. Tällä hetkellä metsitys on CARAMBI-meritutkimusaseman hallussa. Hollannin Länsi-Intian kauppakomppania vei paljon orjia Curaçaoon.
Ennen kuin orjat saapuivat Curaçaoon, sairaat pistettiin karanteeniin Klein Cuaraçoon. Ensimmäisen karanteenirakennuksen jäännökset ovat vieläkin saaren luoteisosassa. Orjat ja muut matkustajat, jotka eivät selvinneet laivamatkasta, haudattiin Klein Curaçoon. Nämä haudat ovat saaren eteläosassa.


title: Klein Curaçao

text: Alankomaiden Länsi-Intian yhtiö sai myös luvan uhanalaisten munkkihylkeitten metsästämiseen. Niin kuin Curaçossakin myös Klein Cuaraçossa vaikuttavat hurrikaanit. Osa hurrikaaneista on jättänyt merkkejä saareen. Ensimmäinen oli vuoden 1871 hurrikaani, joka tuhosi saaren ensimmäisen majakan. Toinen majakka, joka on toistaiseksi selvinnyt hurrikaaneilta, on rakennettu saaren kesiosaan.


title: Klein Curaçao

text: Klein Curaçossa ei ole pysyviä asukkaita. Saarella on palmun lehdillä vuorattuja vajoja päivämatkailijoita varten, ja koteja kalastajilla, jotka usein yöpyvät niissä muutaman päivän. He saavat vettä Curaçaon rannikkovartiostolta. Tuulenpuoli on hautausmaa haaksirikkoutuneille veneille. Pieni tankkeri Maria Bianca Guidesman on aaltojen iskujen purettavana. Muitten neljän tai viiden veneen jäännökset ovat ajautuneet rannalle.


title: Virginia Raggi

text: Virginia Raggi (s. 18. heinäkuuta 1978) on italialainen asianajaja ja poliitikko. Hänestä tuli Rooman pormestari vuonna 2016. Raggi edustaa Beppe Grillon perustamaa protestipuoluetta Viiden tähden liikettä. Raggin katsotaan edustavan tämän eurokriittisen sekä korruptionvastaisen protestipuolueen vakavimmin otettavaa osastoa.


title: Virginia Raggi

text: Raggi ilmoitti tärkeimmiksi tavoitteikseen saada jätehuollon ja julkisen liikenteen toimimaan ja kitkeä korruptiota.


title: Virginia Raggi

text: Raggi kasvoi Rooman keskustassa, mutta on asunut yli kymmenen vuotta Ottavian lähiössä. Hän on naimisissa radiojohtaja Andrea Severinin kanssa, ja heillä on yksi poika.


title: Alice Herz

text: Alice Herz oli Saksassa syntynyt juutalainen, joka pakeni toisen maailmansodan aikana Yhdysvaltoihin ja toimi rauhanliikkeen parissa. 16. maaliskuuta 1965 hän sytytti itsensä palamaan protestina Vietnamin sodalle ja hän kuoli vammoihinsa 10 päivää myöhemmin.


title: Alice Herz

text: Alice Herz syntyi Saksassa vuonna 1883 ja hänen tarkkaa syntymäpäiväänsä ei tunneta. Taustaltaan hän oli juutalainen ja natsien noustua valtaan Saksassa vuonna 1933 tuolloin leskeksi jäänyt Alice pakeni tyttärensä Helgan kanssa Ranskaan. Saksan vallattua Ranskan Herzit pakenivat edelleen Espanjaan, jossa he päätyivät internointileirille lähelle maan rajaa. Vuonna 1942 Alicen onnistui matkustaa tyttärensä kanssa Yhdysvaltoihin. Perhe asettui Detroitiin, jossa Herz opetti saksaa Wayne Staten yliopistossa.


title: Alice Herz

text: Herz kiinnostui rauhanaatteesta ja liittyi esimerkiksi Women’s International League for Peace and Freedom-järjestöön. Järjestön jäsenyyden takia hän oli miltei menettää mahdollisuutensa saada Yhdysvaltojen kansalaisuus. WILPF oli viranomaisten mielestä radikaalijärjestö. Hän sai kuitenkin kansalaisuutensa viimein vuonna 19i54 ja hän toimi edelleen etenkin toisen maailmansodan jälkeen ydinaseiden kiristämässä maailmantilanteessa rauhanaatteen puolesta Detroitin alueella.


title: Alice Herz

text: Yhdysvallat sekaantui yhä enenevissä määrin Vietnamin sotaan 1960-luvun puolivälistä lähtien ja Herz päätti ryhtyä radikaaliin tekoon rauhan puolesta. Hänen tekonsa innoittaja oli Thích Quảng Đức, buddhalainen munkki, joka oli vuonna 1963 sytyttänyt itsensä palamaan protestina Etelä-Vietnamin harjoittamille buddhalaisten vainoille. Herz kirjoitti ystävilleen ja muille aktivisteille jättämässään kirjeessä päättäneensä ryhtyä samaan, kun perinteiset protestikeinot, kuten mielenosoitukset ja lehtien mielipidekirjoitukset olivat osoittautuneet epäonnistuneiksi. 16. maaliskuuta 1965 hän käveli vilkkaalle risteykselle Detroitissa ja sytytti itsensä palamaan. Autolla kulkenut ohikulkija sammutti palon, mutta Herz kuoli vammoihinsa 26. maaliskuuta 1965.


title: Alice Herz

text: Herzin teon jälkeen itsensä sytytti protestina muitakin rauhan puolesta protestoineita, kuten Roger Allen LaPorte ja Norman Morrison. Herziä on pidetty ensimmäisenä amerikkalaisen Vietnamin sodan vastaisen liikkeen marttyyrinä. Alice-Herz-Platz Saksan Berliiniissä on nimetty Herzin mukaan.


title: Anttoni Takala

text: Matias Anttoni Takala (9. marraskuuta 1896 Ylihärmä – 11. huhtikuuta 1947 Jyväskylä) oli suomalainen päätoimittaja.


title: Anttoni Takala

text: Takalan vanhemmat olivat talollisen poika Juho Takala ja Anna-Kaisa Ikola. Hän oli Saarijärven Paavo -lehden toimitussihteerinä 1921–1922 ja 1923–1926 sekä lehden päätoimittajana 1926–1932. Jyväskylässä ilmestyvän Keskisuomalainen-lehden päätoimittajana Takala oli 1932–1947. Takala oli Maalaisliiton Vaasan 1äänin itäisen vaalipiirin piirisihteerinä 1923–1924.


title: Anttoni Takala

text: Takala oli Keski-Suomen nuorisoseurojen liiton johtokunnan jäsen 1922–1932, Jyväskylän sanomalehtimiesyhdistyksen puheenjohtaja vuodesta 1929, maalaisliiton sanomalehtimiesyhdistyksen hallituksen jäsen vuodesta 1929, Suomen sanomalehtimiesten liiton hallituksen jäsen vuodesta 1930 sekä maalaisliiton lisätyn keskushallituksen jäsen vuodesta 1929.


title: Rimma Žukova

text: Rimma Žukova (14. maaliskuuta 1925 – 5. elokuuta 1999) oli 1950-luvun parhaita naispikaluistelijoita. Hän voitti yhden maailmanmestaruuden ja viisi muuta MM-mitalia.


title: Rimma Žukova

text: Žukova saavutti MM-kilpailuissa pronssia vuosina 1949 ja 1950, sijoittui neljänneksi vuonna 1952, saavutti hopeaa vuosina 1953 ja 1954 sekä voitti ainoan maailmanmestaruutensa Kuopiossa 1955. Vielä vuonna 1956 hän saavutti MM-hopeaa ja sijoittui vuonna 1957 MM-kilpailuissa viidenneksi. Hän luisteli maailmanennätyksiä eri matkoilla 1 000 metristä 5 000 metriin. Neuvostoliiton mestaruuden hän voitti vuosina 1952, 1953 ja 1954.


title: Dolley Madison

text: Dolley Madison (20. toukokuuta 1768 – 12. heinäkuuta 1849) oli Yhdysvaltojen presidentti James Madisonin puoliso.


title: Dolley Madison

text: Dolley Madison oli naimisissa kolme vuotta John Toddin kanssa, ja sai tämän kanssa pojan. Aviomies menehtyi keltakuumeeseen 1793. Syyskuussa 1794 Dolley vihittiin itseään 17 vuotta vanhemman James Madisonin kanssa. Liitto oli onnellinen, mutta lapseton.


title: Dolley Madison

text: James Madison työskenteli ystävänsä Thomas Jeffersonin hallinnossa ulkoministerinä tämän presidenttikaudella, ja Madisonit muuttivat Washington D.C:hen. Silloin kun leskimies Jefferson tarvitsi seuratilaisuuksiinsa emäntää, hän pyysi Dolley Madisonia tähän tehtävään. Dolley oli suosittu Washingtonin seurapiireissä, ja tämä vaikutti myönteisesti James Madisonin valintaan presidentiksi 1808 ja 1812.


title: Dolley Madison

text: Vuoden 1812 sodassa britit miehittivät Washingtonin ja polttivat presidentin virka-asunnon Valkoisen talon. Dolley Madison pakeni vasta viime hetkellä, kun britit olivat muutaman mailin päässä, mutta hän pakkasi mukaansa kuuluisan George Washingtonin muotokuvan ja mahdollisesti myös Amerikan itsenäisyysjulistuksen. Dolleyn urheudesta kirjoitettiin laajasti lehdistössä, ja vaikka Madisonia oli kehoitettu siirtämään hallintonsa maan pääkaupunki turvallisempaan paikkaan, Valkoisen talon symboliarvo oli niin suuri, että kongressi päätti sittenkin jälleenrakentaa Capitolin ja Valkoisen talon.


Compagnie Malienne pour le Développement des Textiles eli CMDT on vuonna 1974 perustettu Malin puuvillan tuotantoyhtiö. Sen tehtävänä on ohjata ja kehittää puuvillan viljelyä, jalostaa tuotantoa kuiduksi ja myydä sitä maan tekstiiliteollisuudelle sekä vientiin.


title: Compagnie Malienne pour le Développement des Textiles

text: CMDT Holdingin pääomasta 99,49 % omistaa Malin valtio ja 0,51 % ranskalainen Geocoton-yhtiö. Neljästä alueellisesta tuotantoyhtiöstä 80 % kuuluu CMDT Holdingille ja 20 % Union Nationale des Sociétés Coopératives des Producteurs de Coton -järjestöön yhdistyneille tuottajille. Yhtiö toimii maan eteläosassa Kayesin alueen Kitan piirissä, Koulikoron alueen Dioïlan piirissä, koko Sikasson alueella sekä Ségoun alueen Barouélin, Blan, Sanin ja Tominianin piireissä. Se työllistää noin 1 500 vakituista ja 3 000 kausityöntekijää. Puuvillaa kasvatetaan 171 000 perheviljelmällä, jotka ovat järjestäytyneet kyläyhdistyksiksi ja osuuskunniksi. Keskimäärin kymmenen hehtaarin suuruisista viljelmistä kolmasosa on varattu puuvillan viljelyyn. Sen ohella viljellään maissia, hirssiä, durraa, riisiä ja vihanneksia.


text: Malin puuvillan tuotanto on 2010-luvulla kasvanut tasaisesti lisääntyneen lannoitteiden käytön ja CMDT:n tukitoimien ansiosta. Satokaudella 2017–2018 saavutettiin uusi ennätystulos, yli 720 000 tonnia puuvillansiementä. Samalla myös maissin, hirssin ja durran tuotanto on lisääntynyt. CMDT:llä on 17 puuvillanpuhdistuslaitosta, jotka vuonna 2014–2015 tuottivat 232 748 tonnia kuitua ja 290 106 tonnia öljysiementä. Samana vuonna myydyn kuitutuotannon arvo oli 170,66 miljardia ja öljysiemenen 27,56 miljardia CFA-frangia. Malilainen puuvillakuitu on hyvälaatuista, ja se tuottaa 15 % maan vientituloista (vuonna 2012). Kotimaiset yritykset Comatex, Batex-CI ja Fitina jalostavat alle kaksi prosenttia tuotannosta. Öljysiemenen jalosti aikaisemmin valtionyhtiö Huicoma, mutta nykyään se myydään markkinahintaan.


text: Malin hallitus on suunnitellut CMDT:n yksityistämistä vuodesta 2001, mutta toistaiseksi hanke ei ole edennyt.


title: Liian myöhään

text: Liian myöhään (alkuperäinen engl. nimi Just Before Dawn) on vuonna 1981 ilmestynyt ns. slasher-elokuvien alalajityyppiin kuuluva yhdysvaltalainen kauhuelokuva. Elokuvassa seurataan joukkoa teini-ikäisiä retkeilijöitä Oregonin vuoristoseudulla matkalla tutkimaan yhden retkeilijän perinnöksi saamaa tilaa. Elokuva kuvattiin Silver Falls State Park -luonnonpuistossa Oregonissa Portlandin kaupungin lähistöllä Yhdysvalloissa.


title: Liian myöhään

text: Syrjäseudun vuoristolaismies tekee murhatöiden sarjan syrjäisen kirkon alueella. Samoihin aikoihin viiden hengen joukko nuoria retkeilijöitä suuntaa juuri samalle seudulle huolimatta paikallisen riistanvartijan, McLeanin (George Kennedy), varoituksista alueen turvattomuudesta nuorille kaupunkilaisille. Kun ryhmä on jo matkannut pidempään syrjäisen vuoristoseudun sydämeen, kohtaavat he aiemmasta, kirkossa tapahtuneesta verilöylystä selvinneen miehen, mutta erehtyvät luulemaan tämän kuvauksia tapahtuneesta vain hulluuden syövereistä kumpuavaksi jorinaksi.


title: Liian myöhään

text: Joukkio kulkeutuu vielä syvemmälle metsäisellä vuoristoseudulla ylittäen jopa ison rotkon huonokuntoisella ja kapealla riippusillalla. Murhaaja on ottanut joukkion nyt kohteekseen ja murhaa nuorukaisia julmasti yksi kerrallaan. Viimeisenä eloonjääneenä Connie (Deborah Benson) joutuu kohtaamaan murhaajan yön pimeydessä ja vastoin kaikkia odotuksia onnistuu pääsemään murhaajasta voitolle jääden henkiin.


title: Liian myöhään

text: Elokuva ei ollut kaupallinen menestys; siitäkin huolimatta, että se sai kriitikoilta hyvän vastaanoton, joissa kehuttiin mm. elokuvan ilmapiiriä ja kuvausta. Elokuvan julkaisu ei sujunut mutkitta ja se piti saada julkaistua Universal Pictures -tuotantoyhtiön toimesta, mutta tuotantoyhtiö perääntyi hankkeesta ja julkaisijaksi tuli juuri ennen elokuvan julkaisuajankohtaa pieni riippumaton tuotantoyhtiö Picturmedia.


title: Liian myöhään

text: Elokuva joutui Suomessa ennakkotarkastuksessa vuonna 1982 hetkellisesti kielletyksi raaistavana. Valtion elokuvatarkastamo asetti elokuvalle ikärajan KK (Kokonaan Kielletty), joten sitä ei saanut Suomessa laillisesti esittää eikä levittää. Neljää kuukautta myöhemmin kuitenkin leikattu (noin 2 minuuttia) versio elokuvasta sai uusintatarkastuksessa ikärajan K18 ja paria kuukautta sen jälkeen ensi-illan valkokankaalla.


title: Liian myöhään

text: Vuonna 2013 elokuvan tallennejulkaisujen oikeudet Yhdysvalloissa raukesivat (entinen oikeuksien haltija oli Media Blasters -julkaisuyhtiö). Pian tämän jälkeen yhdysvaltalainen pienjulkaisuihin erikoistunut yhtiö Code Red julkaisi elokuvasta leikkaamattoman ja pidennetyn, noin 102-minuuttisen, version. Versio on lisensoitu suoraan tuottajana toimineelta V. Paul Hreljanovicilta.


title: Edith Wilson

text: Edith Wilson (15. lokakuuta 1872 – 28. joulukuuta 1961) oli presidentti Woodrow Wilsonin toinen vaimo ja Yhdysvaltain ensimmäinen nainen 1915–1921.


title: Edith Wilson

text: Edith Wilson toimi käytännössä jonkin aikaa maan johtajana miehensä Woodrow Wilsonin saatua sairauskohtauksen 1919.


title: Edith Wilson

text: Edith Bolling kasvoi Länsi-Virginian maaseudulla. Hän opiskeli Martha Washington Collegessa yliopistoon valmentavia aineita kuten kieliä, matematiikkaan historiaa ja oikeinkirjoitusta. Hän jätti kuitenkin opiskelut kesken. Hän oli naimisissa jalokivikauppias Norman Galtin kanssa 1896–1908, kunnes Galt kuoli. Toisen avioliittonsa Edith Bolling Galt solmi 43-vuotiaana Woodrow Wilsonin kanssa vuonna 1915. Myös Wilson oli tuolloin leskimies.


title: Ilmeenjoki

text: Ilmeenjoki () on Vuoksen vesistöön kuuluva joki Leningradin alueella ja Karjalan tasavallassa Venäjällä. Joki saa alkunsa Ilmeen luona Venäjällä lähellä Suomen ja Venäjän raja ja laskee Vuokseen Venäjällä lähellä Käkisalmea. Venäjällä joen yläjuoksu on rajajokena Karjalan tasavallan ja ja Lenigradin alueen välillä.


title: Ilmeenjoki

text: Suomessa Ilmeenjoen valuma-alueeseen (04.199) kuuluu Pitkäjärvi () Suomen ja Venäjän rajalla sekä neljä muuta tämän yläpuolista järveä kokonaan Suomen puolella. Joen koko valuma-alue Suomessa ja Venäjällä on 612,151501 km².


title: Ilmeenjoki

text: Suomen nykyisessä valuma-aluejaossa Ilmeenjoen valuma-alue (04.199) luetaan osaksi Vuoksen aluetta (04.19) Suur-Saimaan alueella (04.1) Vuoksen vesistössä (04).


title: Ilmeenjoki

text: Suomen nykyisessä valumaluejaossa Ilmeenjoen valuma-alue (04.199) on virheellistä nimetty "Kuujoen valuma-alueeksi". Todellisuudessa valuma-alueen 04.199 laskujoki on nimeltään Ilmeenjoki (). Samalla Suomen nykyiselle alueelle myös ulottuvan Kuunjoen (myös "Kuujoki", "Kuununjoki", ) valuma-alue (04.198) on Suomen nykyisessä valuma-aluejaossa on epätarkasti nimetty "Korisevanojan valuma-alueeksi". Todellisuudessa Suomesta Venäjälle laskeva Korisevanoja on vain yksi Kuunjoen sivujoen Käräjoen sivuhaara, ja sen valuma-alueeseen kuuluu vain osa Suomen puolelle ulottuvasta Kuunjoen valuma-alueesta 04.198. Täsmällinen nimi koko valuma-alueelle 04.198 olisi Kuunjoen valuma-alue.


title: Suomi on -sarja

text: Suomi on -sarja viittaa kolmeen Yle TV1:n esittämään sarjaan, joita on juontanut Juhani Seppänen. Kukin sarjoista sisältää 10 osaa.


title: 21 Thunder

text: 21 Thunder on kanadalainen draamasarja. Tarina seuraa alle 21-vuotiaita jalkapallonpelaajia Montreal Thunder jalkapallojoukkueessa Montrealissa, Quebecissa. Sarjan loi Adrian Wills, Riley Adams, ja Kenneth Hirsch vuonna 2016. Sarja sai ensi-iltansa Kanadassa heinäkuussa 2017, ja sai enimmäkseen myönteisiä arvioita.


title: 21 Thunder

text: Sarja on saanut yleisesti myönteisiä arvioita; John Doyle sekä "Globe and Mail" kutsui sitä "erittäin nautittavaksi ja koukuttavaksi, vaikka olisit vain rento jalkapallofani. "Enimmäkseen se on nopea, vauhdikas, realistinen ja mukaansatempaava. Se on hienoa viihdettä, ja se on yksi niistä näytellyistä urheiluista jotka onnistuivat"


title: Dorothy Parker

text: Dorothy Parker (22. elokuuta 1893 – 7. kesäkuuta 1967) oli yhdysvaltalainen novellisti, runoilija, käsikirjoittaja ja kirjallisuuskriitikko.


title: Dorothy Parker

text: Dorothy Rothschild aloitti kirjoittajan uransa "Vogue"-lehden toimittajana vuonna 1916. Seuraavana vuonna hän siirtyi "Vanity Fair" -lehden teatterikriitikoksi. Hän oli naimisissa 1917–1928 Edwin Pond Parkerin kanssa, jonka sukunimeä hän käytti koko ammatillisen uransa ajan. Vuodesta 1927 hän kirjoitti kirjallisuusarvioita "The New Yorker"iin.


title: Dorothy Parker

text: Vuonna 1933 muutti toisen aviomiehensä Alan Campbellin kanssa Hollywoodiin. He kirjoittivat yli 15 elokuvakäsikirjoitusta. Elokuva Tapahtuipa Hollywoodissa ("A Star Is Born", Suomessa myös nimillä "Tähti on syntynyt" ja "Tähti on syttynyt") oli Oscar-ehdokkaana. Parker asui Hollywoodissa Campbellin kuolemaan 1963 asti ja palasi sitten New Yorkiin.


title: Dorothy Parker

text: Parker julkaisi useita novellikokoelmia. Niille on tyypillistä ihmiselon kuvaaminen yhtä aikaa säälittävänä ja huvittavana.


title: Catherine Taylor

text: Catherine Taylor (s. 8. marraskuuta 1989 Whitby) on brittiläinen suunnistuksen EM-mitalisti. Palmelan EM-kilpailuissa 2014 Taylor saavutti pronssia pitkällä matkalla. Hän on saavuttanut parhaat sijoituksensa Invernessin MM-kilpailuissa 2015 ollen keskimatkan viides ja pitkän matkan kuudes. Strömstadin MM-kilpailuissa 2016 hän sijoittui neljänneksi Ison-Britannian sprinttiviestijoukkueessa. Suunnistuksen maailmancupissa Taylor on 2015 voittanut yhden osakilpailun ja vuotta myöhemmin ollut kerran kolmas.


title: Jämsän teloitukset 1918

text: Jämsän teloitukset 1918 tarkoittavat sisällissodan aikana valkoisten tekemiä punaisten teloituksia, joissa kuoli 70–80 henkeä. Jämsä oli koko sisällissodan ajan valkoisten selustassa eikä siellä ollut toimivaa punakaartia, joten paikkakunnan punaiset eivät edes voineet syyllistyä aseelliseen kapinaan.


title: Jämsän teloitukset 1918

text: Helmi–toukokuun aikana Jalmari Saaren ja Johannes Fromin johtama joukkio, jossa oli mukana myös Veikko Sippola, pidätti Jämsän seudulla kymmeniä työväenliikkeessä mukana olleita henkilöitä. Pidätetyt vietiin Saaren kartanossa toimineeseen tilapäisvankilaan, jossa heitä kuulusteltiin ja kidutettiin. Teloitukset tapahtuivat aluksi kartanon riihen seinää vasten, mutta myöhemmin suurimmaksi osaksi Jämsän kirkon kivisen kellotapulin alakerrassa, jonne humalassa olleet teloittajat öisin veivät vankeja ammuttavaksi. Teloitettavia ei tuomittu minkäänlaisessa oikeusistuimessa vaan teloituksista päättivät Jalmari Saari sekä Jämsän suojeluskunnan esikunta. Teloituksiin vaikuttivat myös henkilökohtaiset kaunat.


title: Weikko Pakarinen

text: Weikko Otto Pakarinen (12. maaliskuuta 1884 Joensuu – 29. kesäkuuta 1930 Jyväskylä) oli suomalainen oppikoulun opettaja ja suomentaja.


title: Weikko Pakarinen

text: Pakarinen pääsi ylioppilaaksi 1902 ja valmistui filosofian kandidaatiksi 1905. Hän oli historian, äidinkielen ja klassisten kielien opettajana eri oppikouluissa Joensuussa 1905–1906, Kokkolassa 1907, Iisalmessa 1907–1913 ja Oulussa 1913–1922. Pakarinen toimi sitten klassisten kielten lehtorina Turun klassillisessa lyseossa 1922–1930 sekä latinan ja kreikan opettajana Turun yliopistossa ja Jyväskylän kesäyliopistossa.


title: Weikko Pakarinen

text: Weikko Pakarisen sisar oli oopperalaulaja Maikki Järnefelt-Palmgren o.s. Pakarinen.


title: John Calhoun

text: John Calhoun voi tarkoittaa ainakin seuraavia:


title: The Temple of Elemental Evil

text: The Temple of Elemental Evil on Gary Gygaxin ja Frank Mentzerin kirjoittama sekä TSR, Inc. -yhtiön vuonna 1985 julkaisema roolipeliseikkailu, joka sijoittuu Dungeons & Dragonsin Greyhawk-maailmaan. Se on jatko-osa Gygaxin aiempaan seikkailuun "The Village of Hommlett", joka julkaistiin miniseikkailuna vuonna 1979. Pelaajien tehtävä on tuhota temppelinraunioissa oleva suuri pahuus.


title: The Temple of Elemental Evil

text: "The Temple of Elemental Evil" keskittyy varsinaisen roolipelaamisen sijaan seikkailuun, jossa sivuhahmot jäävät vähemmälle huomiolle.


title: The Temple of Elemental Evil

text: Troika Gamesin kehittämä videopeliversio seikkailusta "The Temple of Elemental Evil" julkaistiin vuonna 2003.


title: STEM

text: STEM on englanninkielinen lyhenne sanoista science, technology, engineering, mathematics. Sillä tarkoitetaan luonnontieteiden ja insinöörityön aloja. STEM-alat ovat tunnetusti miesvaltaisia. Euroopassa on verkosto EU STEM Coalition, joka fasilitoi jäsenmaiden STEM-organisaatioita ja tukee maiden STEM-strategioita. Suomen STEM-organisaatio on Maija Akselan johtama LUMA-keskus Suomi, jonka tavoitteena on innostaa ja kannustaa lapsia ja nuoria matematiikan, luonnontieteiden ja teknologian harrastamiseen ja opiskeluun uusien tiede- ja teknologiakasvatuksen avausten kautta, tukea opettajia elinikäiseen oppimiseen varhaiskasvatuksesta korkeakouluihin koko Suomessa, sekä vahvistaa tutkimuspohjaista opetuksen kehittämistyötä.


title: STEM

text: Suomen kielessä on termi LUMA joka tulee sanoista luonnontiede ja matematiikka. EU STEM Coalition kutsuu LUMA-keskus Suomea nimellä "LUMA Centre Finland (Finnish STEM platform)". Luma-keskus Suomi ei erityisesti määrittele itseään STEM-sanalla. About us -sivullaan keskus käyttää alastaan lukuisia eri termejä: "mathematics and science", "STEM", "So-called LUMA activities", "science education", "science and technology", "LUMA operations" ja "mathematics, science, and technology". Lähteiden perusteella ei voi sanoa, että sanat STEM ja LUMA tarkoittaisivat samaa asiaa.


title: STEM

text: Yhdysvalloissa STEM-aloja käsitellään kokonaisuutena koulutuksen rahoituksessa. Yhdysvalloissa STEM on maahanmuuttokeskustelussa käytetty lyhenne, jota käytetään tietyn koulutuksen saaneista maahanmuuttajista. Yhdysvalloissa ei kouluteta tarpeeksi STEM-alojen osaajia, minkä vuoksi sellaisten maahanmuuttoa suositaan.


title: STEM

text: Yhdysvalloissa yliopistojen kaikista kandidaatintutkinnoista 33 prosenttia enemmän menee naisille kuin miehille. Se ei kuitenkaan heijastu STEM-koulutusohjelmiin. Vuonna 2014 insinööriopintojen kandidaatintutkinnoista vain 19 prosenttia meni naisille. Women into Science and Engineeringin (WISE) mukaan Yhdistyneessä kuningaskunnassa 13 prosenttia STEM-aloilla työskentelevistä on naisia.


title: Lindholmenin rautatieasema

text: Lindholmenin asema on Tukholman Roslagsbananiin kuuluva asema. Lindholmen sijaitsee linjalla 27 ennen Frösundaa ja Molnbyn jälkeen. Asema sijaitsee Lindholmenin taajamassa, Vallentunan kunnassa noin 32 kilometrin päästä Tukholmasta. Lindholmenin asema on joinakin vuoroina linjan päätepysäkki.


title: Lindholmenin rautatieasema

text: Lindholmenin asema on avattu yhdessä Roslagsbananin kanssa vuonna 1885. Vuonna 1944 rata sähköistettiin Lindholmeniin saakka.


title: Alexander Karim

text: Alexander Karim (s. 26. toukokuuta 1976 Helsingborg, Ruotsi) on ruotsalainen näyttelijä ja ohjaaja. Hän on esiintynyt lähinnä televisiossa, muun muassa "Arne Dahl" ja "Johan Falk" -televisioelokuvissa.


title: Alexander Karim

text: Karim on ohjannut lyhytelokuvat "Rampljus" (2000), "Smiling Faces" (2002), "The Apple Tree" (2003), "Marrakech" (2004) ja "3 minuter" (2006)


title: Alexander Karim

text: Alexander Karimin vanhemmat ovat kotoisin Ugandasta, josta he pakenivat Idi Aminin hallintoa Ruotsiin 1970-luvulla. Karimilla on kaksi veljeä Baker ja Othman, jotka ovat myös elokuva-alalla. Vuonna 1985 Karim muutti Yhdysvaltoihin opiskelelemaan näyttelemistä, ja hän palasi takaisin Ruotsiin vuonna 2000.


title: Berlinde De Bruyckere

text: Berlinde De Bruyckere (s. 1964 Gent, Belgia) on belgialainen kuvanveistäjä ja taidemaalari, joka on tunnettu erityisesti hevosveistoksistaan, joita hän on käyttänyt sodan mielettömyyden kuvaajaksi. Venetsian biennaalissa vuonna 2003 esillä olleet veistokset toivat De Bruyckerelle tämän kansainvälisen läpimurtonsa.


title: Berlinde De Bruyckere

text: Berlinde De Bruyckere syntyi Gentissä ja opiskeli myös siellä LUCA School of Arts -taidekoulussa. Hänen ensimmäinen ryhmänäyttelynsä oli Gentissä vuonna 1986 ja yksityisnäyttelynsä Brysselissä 1988.


title: Berlinde De Bruyckere

text: Vaikka De Bruyckere on työskennellyt aktiivisesti 1980-luvulta saakka, läpimurtonsa hän teki In Flanders Fields -museon tilausteoksella vuonna 2000. Hän nosti esille sodan viattomat uhrit, hevoset. Hän käytti kuolleita hevosia metaforana kärsimykselle ja elämän päättymiselle. De Bruyckere palasi aiheeseen kolme vuotta myöhemmin Venetsian biennaalissa. Sitä voidaan pitää hänen kansainvälisenä läpimurtona.


title: Berlinde De Bruyckere

text: Vuonna 2013 De Bruyckere oli Belgian edustajana Venetsian biennaalissa, jossa oli esillä hänen teoksensa "Kreupelhoit–Cripplewood, 2012–2013". Siinä jättiläsmäinen kaatunut jalava on maalattu lihaa jäljittelevin värein ja on siteissä kuin haavoittunut ruumis. Sillä De Bruyckere viittasi Venetsian suojeluspyhimykseen, Pyhään Sebastianukseen.


title: Berlinde De Bruyckere

text: De Bruyckere käsittelee tuotannossaan elämää ja kuolemaa, ja hän haluaa taiteensa antavan myötätuntoa ja lohtua. Hevosen hän valitsi sodan mielettömyyden kuvaajaksi, koska sen ansiosta kuolema on teoksissa abstraktimmin esillä.


title: Berlinde De Bruyckere

text: De Bruyckere on käyttänyt töissään vahaa vuodesta 1996 lähtien. Vahan lisäksi hän käyttää epoksia, köysiä ja naruja sekä käytettyä nahkaa tai tekstiilejä. Erilaisten pigmenttien avulla De Bruyckere muuttaa vahasta kalvakasta ihoa, jonka läpi näkyy häivähdyksiä verestä, suonista ja vammoista.


title: Erwin Schulhoff

text: Erwin Schulhoff (8. kesäkuuta 1894 Praha – 18. elokuuta 1942) oli tšekkiläinen säveltäjä. Hänellä oli musikaalinen suku, johon kuuluivat muiden muassa pianovirtuoosi, säveltäjä Julius Schulhoff ja viulisti Heinrich Wolff. Hän opiskeli Prahan konservatoriossa vuoteen 1906 ja jatkoi pianonsoiton opintoja Wienissä vuoteen 1908. Vuoteen 1910 Schulhoff opiskeli pianonsoittoa, teoriaa ja sävellystä Max Regerin johdolla Leipzigissä. Vielä tämän jälkeen hän sai opetusta pianonsoitossa, sävellyksessä ja orkesterinjohdossa Kölnissä.


title: Erwin Schulhoff

text: Schulhoff palveli ensimmäisessä maailmansodassa.


title: Erwin Schulhoff

text: Schulhoffin musiikissa on kuultavissa muun muassa Richard Strauss -vaikutteita. Hänellä oli tiiviit yhteydet toiseen Wienin koulukuntaan ja myös dadaistitaiteilijoihin. Säveltäjä meni vuonna 1921 naimisiin Alice Libochowitzin kanssa ja muutti vuonna 1922 Berliiniin. Schulhoff oli juutalainen kommunisti ja pyrki toisen maailmansodan aikana Neuvostoliittoon pakoon, mutta joutui Theresienstadtiin, jossa kuoli tuberkuloosiin.


title: Erwin Schulhoff

text: Schulhoff hyödynsi musiikissaan jazzia. Hänen teoksiinsa lukeutuu ooppera "Flammen" (1929/32).


title: Unterniskanjoki

text: Unterniskanjoki () on Vuoksen vesistöön kuuluva joki Imatralla Etelä-Karjalassa Suomessa ja Leningradin alueella Venäjällä. Se saa alkunsa Immalanjärvestä Imatralla Suomessa ja laskee Vuokseen Ensossa Venäjällä.


title: Unterniskanjoki

text: Unterniskanjoki ei ole Immalanjärven alkuperäinen lasku-uoma. Alun perin Immalanjärvi laski Vuokseen Tainionkosken alapuolella. Lasku-uoman suunta käännettiin vuonna 1894 osana Vuoksen vesivoiman rakentamiseen valmistautumista ja kun Immalanjärven pintaa haluttiin laskea sen läheltä kulkemaan suunnitellun rautatien rakennustöiden helpottamiseksi.


title: Unterniskanjoki

text: Suomen valuma-aluejaossa joki luetaan Immalanjärven valuma-alueeseen (4.192), joka on osa Vuoksen aluetta (4.19), joka edelleen luetaan Suur-Saimaan alueeseen (4.1) Vuoksen vesistössä (4).


title: Unterniskanjoki

text: Nimi "Immalanjärven valuma-alue" vesistön osa-alueen nimenä on epätarkka, koska todellisuudessa kyseessä on Unterniskanjoen valuma-alue. Koko Unterniskanjoen valuma-alueen pinta-ala on 119,1081 km².


title: Joonas Järvelä

text: Joonas Järvelä (6. lokakuuta 1881 Korpilahti – 25. lokakuuta 1965 Helsinki) oli suomalainen maalarimestari ja maalitehtailija.


title: Joonas Järvelä

text: Järvelän vanhemmat olivat itsellinen Niklas Eliaanpoika ja Eriikka Kallentytär. Hän pääsi kansakoulusta 1895 ja opiskeli sitten Ateneumin keskuskoulussa 1903 suorittaen maalarinopin Salomo Wuorion maalausliikkeessä 1904.


title: Joonas Järvelä

text: Järvelä harjoitti omaa maalarinliikettä Helsingissä 1908–1931. Vuonna 1923 hän perusti Helsinkiin lakka- ja maalitehtaan, josta muodostettiin vuonna 1933 osakeyhtiö nimeltä "J. Järvelän Lakka- ja Väritehdas Oy" (vuodesta 1943 "Järvelän Tehtaat Oy"). Tehdas oli 1920-luvulla Uudenmaankatu 33:ssa ja 1930-luvulla se siirrettiin Elimäenkatu 15:een. Työntekijöitä oli 1928 80 ja 1930-luvulla 15. Järvelä oli yhtiön enemmistöosakas sotavuosiin saakka, jolloin hänet syrjäytettiin yrityksestä. Järvelä työskenteli tämän jälkeen kansanhuoltoministeriössä käsitellen muun muassa maalialan raaka-ainekysymyksiä.


title: Joonas Järvelä

text: Järvelä kirjoitti maalausta käsitteleviä artikkeleita ja laati alan oppimateriaaleja. Hän oli mukana aktiivisesti vuonna 1930 avatun Helsingin Maalariammattikoulun perustamisessa. Järvelä oli maalarinaineopin opettajana Ateneumissa vuodesta 1927 ja maalariammattikoulussa vuodesta 1930 sekä molemmissa paikoissa värikemian opettajana vuodesta 1932. Järvelä oli Suomen maalarintyönantajain liiton hallituksen ja Käsityö- ja pienteollisuuden harjoittajien yhdistyksen johtokunnan jäsen sekä Maalarilehden johtokunnan jäsen ja toimittaja.


title: Joonas Järvelä

text: Järvelän Tehtaat Oy alkoi rakentaa 1945 suurta tehdasta Kolhoon. Tehdas aloitti toimintansa 1948, mutta jo seuraavana yhtiö meni konkurssiin ja sen omaisuus huutokaupattiin. Tuko osti 1950 Kolhon tehtaan ja piti siellä "Maaliteollisuus Oy":n nimellä maali- ja maaliöljytehdasta. Maaliteollisuus Oy myytiin vuonna 1965 Winter Oy:lle, joka lopetti tehtaan 1967.


title: Joonas Järvelä

text: Nimellä "J. Järvelä" :


title: Eva Isaksson

text: Eva Isaksson on Helsingin yliopistossa Tähtitieteen kirjastonhoitaja ja tietokirjailija. Hän on väitellyt Gunnar Nordströmistä.


title: Tomas Westerlund

text: Tomas Westerlund (s. 28. tammikuuta 1992 Heinola) on suomalainen jääkiekkovalmentaja. Hän toimii KHL-joukkue Salavat Julajev Ufan videovalmentajana kaudella 2017–2018.


title: Tomas Westerlund

text: Westerlund on edustanut pelaajaurallaan Kouvolan KooKoota ja Forssan Palloseuraa.


title: Tomas Westerlund

text: Westerlund toimi kausilla 2014–2016 videovalmentajana Helsingin Jokereissa. Tämän jälkeen hän siirtyi kaudeksi 2016–2017 apuvalmentajaksi Jokereiden A-junioreihin.


title: Tomas Westerlund

text: Tomas on jääkiekkovalmentaja Erkka Westerlundin poika.


title: Sinkolo

text: Sinkolo on maalaiskunta ja sen keskuskylä Sikasson alueen Koutialan piirissä Malissa. Se sijaitsee 45 kilometriä Koutialasta etelään. Kunnassa on 12 400 ja kylässä 3 000 asukasta (vuonna 2009).


title: Sinkolo

text: Sinkolon kunta rajoittuu koillisessa Koutialan piirin Kapalan ja Koloniguén, kaakossa Goudié Sougounan ja Diouradougou Kafon, luoteessa Zangasson ja lounaassa Sikasson piirin Kouoron kuntiin. Maisemaa leimaavat tasangot ja laaksot. Pysyviä vesistöjä ei ole. Kasvillisuus on metsäsavannia.


title: Sinkolo

text: Kuntaan kuuluu yhdeksän kylää. Asukkaat ovat etupäässä miniankoja. Lisäksi on bambaroita, fulbeja ja dogoneja.


title: Sinkolo

text: Seudun pääelinkeino on maatalous. Tärkeimmät viljelykasvit ovat puuvilla, maissi, hirssi, durra, maapähkinä, riisi ja soija. Kotieläimiä ovat naudat, lampaat, vuohet, aasit, vähäisessä määrin siat sekä siipikarja.


title: Shootout at Wadala

text: Shootout at Wadala on vuonna 2013 ensi-iltansa saanut intialainen hindinkielinen toimintaelokuva, jonka ohjasi ja tuotti Sanjay Gupta.


title: Songo-Doubacoré

text: Songo-Doubacoré on maalaiskunta Sikasson alueen Koutialan piirissä Malissa. Sen keskuskylä Oula sijaitsee 30 kilometriä Koutialasta koilliseen. Kunnassa on 14 800 ja kylässä 3 100 asukasta (vuonna 2009).


title: Songo-Doubacoré

text: Songo-Doubacorén kunta rajoittuu pohjoisessa Koutialan piirin Niantagan, idässä Koromon, Gouadji Kaon ja Sorobasson, etelässä Yognogon, lännessä Songouan ja Nampén ja luoteessa Ségoun alueen Blan piirin Diaramanan kuntiin. Maisemaa leimaavat laaksot ja tasangot.


title: Songo-Doubacoré

text: Kuntaan kuuluu kymmenen kylää. Asukkaat ovat miniankoja, bambaroita, fulbeja, boboja, senufoja, mandinkoja ja dogoneja.


title: Songo-Doubacoré

text: Seudun pääelinkeino on maatalous. Tärkeimmät viljelykasvit ovat maissi, hirssi, durra, riisi, maapähkinä ja pavut. Kotieläimiä ovat naudat, lampaat, vuohet, aasit, vähäisessä määrin siat sekä siipikarja. Lisäksi harjotietaan käsityöammatteja ja pienimuotoista kaupankäyntiä.


title: Nguyễn Thị Minh Khai

text: Nguyễn Thị Minh Khai oli Ranskan siirtomaahallinnon vastaisen Indokiinan kommunistisen puolueen jäsen, jonka ranskalaiset viranomaiset teloittivat vuonna 1941. Khain teloitus teki hänestä sankarin vallankumouksellisten keskuudessa.


title: Nguyễn Thị Minh Khai

text: Nguyễn Thị Minh Khai syntyi vuonna 1910 Nghệ Anin maakunnassa ja hänen isänsä oli kotoisin Tonkinin seudulta. Khai kävi koulua maakunnan pääkaupunki Vinhissä, jossa hän kiinnostui Ranskan siirtomaahallinnon vastaisen liikkeen toiminnasta. Välttääkseen pidätyksen hänen oli paettava kotoaan vuonna 1929 ja 1930-luvun alussa hän liittyi Ho Tši Minhin yhdistämään Indokiinan kommunistiseen puolueeseen. Khai toimi ensin värväten puolueeseen naisjäseniä ja myöhemmin hänestä tuli Ho Tši Minhin avustaja Hongkongissa. Khain huhuttiin menneen tänä aikana naimisiin Ho Tši Minhin kanssa ja hänen nuorempi siskonsa nai toisen kommunistipuolueen merkittävän henkilön Võ Nguyên Giáp. Varmuutta Khain ja Ho Tši Minhin liitosta ei kuitenkaan ole.


title: Nguyễn Thị Minh Khai

text: Vuonna 1931 Khai jäi brittipoliisien pidättämäksi Hongkongissa. Hän antoi poliisille väärän henkilöllisyyden sanoen olevansa kotoisin Kiinasta. Tarinaan uskottiin, jolloin hänet luovutettiin kiinalaisille viranomaisille. Khai oli muutaman kuukauden ajan vankilassa Kantonissa ja vapautumisensa jälkeen hän matkusti Moskovaan Neuvostoliittoon ottaen osaa Kominternin seitsemänteen kongressiin vuonna 1935. Jos Khai oli ollut naimisissa Ho Tši Minhin kanssa, liitto oli päättynyt tähän mennessä, sillä hän meni naimisiin toisen johtavan kommunistin Lê Hồng Phongin kanssa. Helmikuussa 1935 Khai palasi Hongkongin kautta Vietnamiin, jossa hän työskenteli puoluekomitean sihteerinä Saigonissa. Heinäkuussa 1940 ranskalaiset viranomaiset pidättivät Khain ja hänen kotoaan löytyi hänet ranskalaisvastaiseen liikkeeseen yhdistäneitä todisteita. Khai ja useampi muu kommunisti sai kuolemantuomion sotaoikeudessa maaliskuussa 1941. Tuomitut teloitettiin ampumalla Saigonissa.


title: Nguyễn Thị Minh Khai

text: Khain kuoleman jälkeen hän sai mainetta vallankumouksellisena sankarittarena. Saigonin eli nykyisen Hồ Chí Minhin kaupungin entinen Rue Chasseloup Laubat -katu sai Khain kunniaksi uuden nimen Rue Hong Tap Tu.


title: Big Fish Theory

text: Big Fish Theory on yhdysvaltalaisen hip-hop artisti Vince Staplesin toinen studioalbumi, jonka julkaisi Blacksmith Records, Def Jam ja ARTium Recordings 23. heinäkuuta 2017. Albumin taustamusiikki ottaa vaikutteita teknosta. Albumilta julkaistiin kolme singleä, "BagBak", "Big Fish" ja "Rain Come Down". Staples lähti myös albumia mainostaakseen kiertueelle Kanadaan ja Yhdysvaltoihin.


title: Songoua

text: Songoua on maalaiskunta Sikasson alueen Koutialan piirissä Malissa. Sen keskuskylä Sirakélé sijaitsee 15 kilometriä Koutialasta pohjoiseen. Kunnassa on 6 200 ja keskuskylässä 4 500 asukasta (vuonna 2009).


title: Songoua

text: Songouan kunta rajoittuu pohjoisessa Koutialan piirin Nampén, idässä Songo-Doubacorén, etelässä ja lounaassa Koutialan ja luoteessa Fakolon kuntiin. Maisemaa leimaavat tasangot ja laaksot. Kasvillisuus on pensassavannia.


title: Songoua

text: Kuntaan kuuluu kaksi kylää: Kilé ja Sirakéle. Asukkaat ovat etupäässä miniankoja. Lisäksi on fulbeja ja bambaroita.


title: Songoua

text: Seudun pääelinkeino on maatalous. Tärkeimmät viljelykasvit ovat puuvilla, hirssi, durra ja maissi. Kotieläimiä ovat naudat, lampaat, vuohet, aasit, vähäisessä määrin hevoset ja siat sekä siipikarja. Lisäksi harjoitetaan käsityöammatteja ja pienimuotoista kaupankäyntiä.


title: Antero Palaja

text: Antero Juho Lauri Palaja (s. 4. helmikuuta 1946 Turku) on oikeustieteen tohtori, joka toimi Turun hovioikeuden presidenttinä.


title: Antero Palaja

text: Antero Palaja syntyi apulaiskaupunginjohtaja Uuti Palajan ja Eevi Jänteen perheeseen. Hänen puolisonsa on Tuula Helinä Rahkonen. Palaja tuli ylioppilaaksi 1965 ja valmistui Turun yliopistosta oikeustieteen kandidaatiksi 1970 ja lisensiaatiksi 1974. Oikeustieteen tohtoriksi hän väitteli 1981. Palaja toimi Turun hovioikeuden tilapäisenä esittelijänä 1974–1976, viskaalina 1976–1986 ja hovioikeuden neuvoksena 1986–1994. Hovioikeuden presidentiksi hänet nimitettiin vuonna 2000. Suomen Akatemian tutkimusassitenttina Palaja työskenteli 1976–1980 ja Turun yliopistossa vs. professorina 1981. Hän on yliopiston dosentti vuodesta 1983. Turun kauppakorkeakoulussa Palaja toimi vs. professorina 1982–1984 ja hänet nimitettiin korkeakoulun dosentiksi vuonna 1985. Palaja oli korkeimman oikeuden oikeusneuvos 1994–2000. Hän jäi eläkkeelle Turun hovioikeuden presidentin tehtävästä vuonna 2012, jolloin hänen seuraajakseen valittiin Timo Esko.


title: Sorobasso

text: Sorobasso on maalaiskunta ja sen keskuskylä Sikasson alueen Koutialan piirissä Malissa. Se sijaitsee 30 kilometriä Koutialasta koilliseen. Kunnassa on 5 700 ja kylässä 2 800 asukasta (vuonna 2009).


title: Sorobasso

text: Sorobasson kunta rajoittuu koillisessa ja idässä Koutialan piirin Gouadji Kaon, etelässä Logouanan ja Yognogon sekä lännessä ja luoteessa Songo-Doubacorén kuntiin. Maisemaa leimaavat tasangot ja laaksot. Pysyviä vesistöjä ei ole. Kasvillisuus on pensassavannia.


title: Sorobasso

text: Kuntaan kuuluu neljä kylää. Asukkaat ovat etupäässä miniankoja. Lisäksi on fulbeja, bambaroita, boboja ja dogoneja.


title: Sorobasso

text: Sorobasson kautta kulkee Koutialan ja Sanin välinen maantie RN13. Seudun pääelinkeino on maatalous. Tärkeimmät viljelykasvit ovat puuvilla, hirssi, durra ja maissi. Kotieläimiä ovat naudat, lampaat, vuohet, aasit, vähäisessä määrin hevoset ja siat sekä siipikarja. Lisäksi harjoitetaan käsityöammatteja ja pienimuotoista kaupankäyntiä.


title: Kübassaaren majakka

text: Kübassaaren majakka sijaitsee Saarenmaan itäisellä rannalla Kübassaaren niemimaan eteläkärjessä.


title: Kübassaaren majakka

text: Ensimmäinen vuonna 1916 rakennettu 26 metriä korkea majakka oli puusta rakenettu ensimmäisen maailmansodan aikana. Se oli mahdollisesti myös Väinämeren strateginen havaintotorni. Se oli alaosataan valkoinen ja sen yläosa on musta.


title: Kübassaaren majakka

text: Vuonna 1921 majakkaan oli asennettu vilkkuva asetyleenilamppu. Siihen iski salama vuonna 1923 ja se paloi sen seurauksena. Vuonna 1924 rakennettiin uusi 18 metriä korkea, 2,5 metriä leveä teräsbetoninen torni jossa oli asetyleenilamppu jonka valon kanto oli 14 merimailia. Sen valon sektorit ovat sama kuin nykypäivänä. Vuonna 1928 ja 1932 on mainittu tornin korkeudeksi 11 metriä ja valon 17 metriä merenpinnan yläpuolella. Vuoteen 1938 mennessä korkeudet olivat 16 metriä ja 22 metriä.


title: Kübassaaren majakka

text: Kübassaaren majakka sai vaurioita toisen maailmansodan aikana kun siihen osui tykin tulitusta. Se korjattiin kuitenkin melko pian ja vuonna 1964 sen valon kanto oli 14 merimailia. 1970-luvula majakka liitettiin yleiseen sähköverkkoon, ja vuonna 1980 siihen tuli radiomajakka. Vuonna 1990 siinä oli L-500 -lamppu. Vuonna 1995 sen lyhtyhuoneeseen asennettiin uusi valaisinlaite joka päivitettiin vuonna 2001.


title: Kübassaaren majakka

text: Vanhoista rakennuksista majakan vieressä on jäljellä vain kellari ja vaja, ja viereen on rakennettu toisen maailmansodan jälkeen asuinrakennus, generaattorirakennus, akkurakennus, 3 varastoa, sauna ja muuntamo.


title: Ville-Veikko Angeria

text: Ville-Veikko Angeria (s. 15. maaliskuuta 1985) on suomalainen jääpalloilija. Hän edustaa Bandyliigassa pelaavaa Porvoon Akillesta. Kaikkiaan Angeria on pelannut kevääseen 2018 mennessä 16 kautta Bandyliigaa Tornion Palloveikkojen (ToPV), Oulun Palloseuran (OPS), Oulun Luistinseuran (OLS) ja Porvoon Akilleksen riveissä.


title: Ville-Veikko Angeria

text: Torniolaislähtöinen jääpalloilija Ville-Veikko Angeria edusti uransa juniorivuosien jälkeen kolme ensimmäistä Bandyliigakauttaan 2002-2005 kasvattajaseuraansa ToPV:ja. Siirryttyään opiskelemaan Ouluun kaksi seuraavaa kautta 2005-2007 hän edusti OPS:aa ja sen jälkeen viisi seuraavaa kautta 2007-2011 OLS:aa.


title: Ville-Veikko Angeria

text: Opintojen jälkeen Angeria siirtyi Porvooseen Akilleksen riveihin syksystä 2011 lähtien.


title: Ville-Veikko Angeria

text: Angeria on edustanut uraallaan Suomen ikäkausimaajoukkueita ja vuodesta 2008 alkaen A-maajoukkuetta. Kaikkiaan tähän mennessä on kertynyt 38 A-maaottelua ja neljät MM-kisat 2012, 2014, 2015 ja 2018, joissa hän on saavuttanut yhden pronssimitalin.


title: Ville-Veikko Angeria

text: Ville-Veikko Angeria suoritti vuonna 2011 diplomi-insinöörin tutkinnon Oulun yliopistossa prosessitekniikan alalta. Sen jälkeen hän on työskennellyt Porvoossa teollisuuden palveluksessa.


title: Ville-Veikko Angeria

text: Seurajoukkueissa


title: Ville-Veikko Angeria

text: Maajoukkueessa


title: Yaa Asantewaa

text: Yaa Asantewaa oli Ašantivaltakuntaan kuuluneen Ejisun kuningatar, joka vuonna 1900 johti ašantien Yaa Asantewaan sotana tunnettua kapinaa brittejä vastaan. Britit kukistivat kapinalliset ja karkottivat Yaa Asantewaan Seycheleille, jossa hän kuoli vuonna 1921.


title: Yaa Asantewaa

text: Yaa Asantewaa syntyi vuoden 1830 paikkeilla Beseasessa nykyisessä Ghanasa. Yaa Asantewaan äidin nimi oli Nana Ataa Po tai Nana Teepo ja hän kuului Asonan kuninkaalliseen marilineaariseen klaaniin. Yaa Asantewaan veli Kwasi Afrane Panin oli Ejisun päällikkö.


title: Yaa Asantewaa

text: Britit olivat alkaneet kasvattaa vaikutusvaltaansa Ašantivaltakunnassa 1800-luvun lopulla. Vuosina 1891 ja 1894 he yrittivät turhaan tehdä sopimusta ašantien kanssa alueen alistamisesta brittien protektoraatiksi. Kuningas Prempeh I ei suostunut brittien vaatimuksiin, jolloin britit päättivät vallata ašantien alueet voimakeinoin. Prempeh päätti olla tekemättä vastarintaa, mutta hänet vangittiin ja karkotettiin ensin Sierra Leoneen vuonna 1896 ja Seycheleille vuonna 1900. Brittiläisen kuvernöörin vielä vaatiessa itselleen ašantien symbolina toiminutta kultaista istuinta ašantit nousivat kapinaan Yaa Asantewaan johdolla vuonna 1900. 6 000 ašantia piiritti brittikuvernööriä Kumasin linnoituksessa huhtikuusta kesäkuuhun, jollon hän viimein pakeni rannikolle.


title: Yaa Asantewaa

text: Ašantien taistelutapaan kuului linnoitusvarustuksien rakentaminen eri puolille alueitaan, joista käsin he hyökkäsivät brittien sisämaahan lähettämiä joukkoja vastaan. Ašantien onnistui tehdä tähän tapaan vastarintaa aina marraskuuhun saakka, jolloin britit pidättivät Yaa Asantewaan ja muita kapinajohtajia. Yaa Asantewaa karkotettiin kuninkaan tapaan Seycheleille, jossa hän kuoli 17. lokakuuta 1921.


title: Efua Dorkenoo

text: Efua Dorkenoo (6. syyskuuta 1949 Cape Coast, Brittiläinen Kultarannikko – 18. lokakuuta 2014 Lontoo, Yhdistynyt kuningaskunta) oli ghanalais-brittiläinen ihmisoikeusaktivisti, joka kampanjoi yli 30 vuoden ajan naisten sukupuolielinten silpomista vastaan. Hän toimi uransa aikana useissa hyväntekeväisyysjärjestössä sekä Maailman terveysjärjestö naisten terveyden osastolla.


title: Efua Dorkenoo

text: Efua Dorkenoo syntyi nykyisessä Ghanassa Cape Coastissa. Hänen vanhempansa olivat John ja Marian Elliot-Yorke, ja hänellä oli kymmenen sisarusta. Efua kasvoi käytännössä Adisadel Collegen kampusalueella, sillä hänen isänsä toimi koulun hoitajana.


title: Efua Dorkenoo

text: Dorkenoo muutti 17-vuotiaana Lontooseen, missä hän työskenteli sairaanhoitajana useissa sairaaloissa. Hän kohtasi 1970-luvulla ensimmäisen tapauksen, jossa naisen sukupuolielin oli silvottu. Hän joutui todistamaan infibulaation kohteeksi joutuneen naisen tuskaa, kun tämä oli synnyttämässä. Äiti oli niin pahoin arpeutunut, että tämä ei pystynyt synnyttämään luonnollisesti. Dorkenoo alkoi 1980-luvulla kampanjoida silpomiskäytäntöjä vastaan työskennellessään Minority Rights Group -hyväntekeväisyysjärjestölle.


title: Efua Dorkenoo

text: Dorkenoo tutki naisten sukupuolielinten silpomista London School of Hygiene & Tropical Medicine, mistä hän valmistui maisteriksi vuonna 1982. Hän julkaisi MRG-järjestön alaisuudessa ensimmäisen raportin Britannian tilanteesta, minkä ansiosta hän sai varoja perustaa vuonna 1983 Foundation for Women’s Health, Research and Development -säätiö. Se pyrki turvaamaan afrikkalaisten tyttöjen ja naisten seksuaali- ja synnytysterveyttä. Lopullisena päämääräänä oli naisten sukupuolielinten silpomisen kieltäminen. Britanniassa se tapahtui vuonna 1985.


title: Efua Dorkenoo

text: Dorkenoo julkaisi vuonna 1994 teoksen "Cutting the Rose", josta tuli laajamittaisin kirja naisten sukupuolielinten silpomiseen liittyneistä käytännöistä ja sen estämisestä. Sitä pidetään alansa merkkipaaluna, ja vuonna 2002 se valittiin 1900-luvun sadan parhaan afrikkalaisen kirjan joukkoon.


title: Efua Dorkenoo

text: Dorkenoo työskenteli vuodet 1995–2001 Maailman terveysjärjestö WHO:n naisten terveyden osaston johtajana. Hän ohjasi järjestössä muun muassa alueellisia kampanjoita sukupuolielinten silpomista vastaan Burkina Fasossa, Ghanassa, Kamerunissa, Keniassa, Somaliassa ja Sudanissa. Dorkenoo kuitenkin turhautui WHO:n byrokratiaan ja järjestön hitauteen. Joka vuosi miljoonia tyttöjä silvottiin, mutta toiminnan kieltäminen edistyi hitaasti.


title: Efua Dorkenoo

text: Dorkenoo jätti WHO:n vuonna 2001 ja siirtyi Equality Now -järjestöön. Siellä hän valvoi järjestön maailmanlaajuista ohjelmaa ja pyrki varmistamaan, että silpomisen uhrit saivat äänensä kuuluville. Britannain hallitus käynnisti puolestaan vuonna 2013 ohjelman silpomisen kieltämiseksi Afrikassa. Dorkenoo toimi sen ohjelmavastaavana. Se käynnistettiin seuraavana vuonna, viikko ennen Dorkenoon kuolemaa. Dorkenoo kuoli syöpään lokakuussa 2014.


title: Efua Dorkenoo

text: Dorkenoo sai työstään paljon tunnustusta. Kuningatar nimesi hänet vuonna 1994 Brittiläisen imperiumin ritarikuntaan upseerina. Equality Now myönsi hänelle ja Gloria Steinemille vuonna 2000 kansainvälisen ihmisoikeuspalkinnon elämäntyöstään naisten oikeuksien parantamiseksi.


title: Tao (Mali)

text: Tao on maalaiskunta Sikasson alueen Koutialan piirissä Malissa. Sen keskuskylä Fonfona sijaitsee 40 kilometriä Koutialasta luoteeseen. Kunnassa on 5 900 ja keskuskylässä 3 300 asukasta (vuonna 2009).


title: Tao (Mali)

text: Taon kunta rajoittuu lännessä ja pohjoisessa Koutialan piirin M’Pessoban, kaakossa Fakolon ja koillisessa Ségoun alueen Blan piirin Diaramanan kuntiin. Maisemaa leimaavat tasangot ja laaksot. Pysyviä vesistöjä ei ole.


title: Tao (Mali)

text: Kuntaan kuuluu kolme kylää. Asukkaat ovat etupäässä miniankoja, bambaroita (dionka) ja fulbeja.


title: Tao (Mali)

text: Seudun pääelinkeino on maanviljely. Tärkeimmät viljelykasvit ovat puuvilla, maissi, hirssi, durra, riisi, maapähkinä ja pavut. Kotieläimiä ovat naudat, lampaat, vuohet ja aasit. Lisäksi harjoitetaan käsityöammatteja ja pienimuotoista kaupankäyntiä.


title: Yognogo

text: Yognogo on maalaiskunta Sikasson alueen Koutialan piirissä Malissa. Sen keskuskylä Famessasso sijaitsee 20 kilometriä Koutialasta koilliseen. Kunnassa on 4 800 ja keskuskylässä 2 000 asukasta (vuonna 2009).


title: Yognogo

text: Yognogon kunta rajoittuu pohjoisessa Koutialan piirin Songo-Doubacorén, idässä Sorobasson ja Logouanan, etelässä Sincinan ja lännessä Koutialan kuntiin. Maisemaa leimaavat pohjoisosan tasanko ja etelän suuri tulva-allas. Kasvillisuus on pensas- ja heinäsavannia. Ilmasto on sudanilaistyyppinen.


title: Yognogo

text: Kuntaan kuuluu kolme kylää. Asukkaat ovat etupäässä miniankoja. Lisäksi on fulbeja ja soninkeja.


title: Yognogo

text: Famessasson kautta kulkee Koutialan ja Sanin välinen maantie RN13. Seudun pääelinkeino on maatalous. Tärkeimmät viljelykasvit ovat puuvilla, hirssi, durra ja maissi. Kotieläimiä ovat naudat, lampaat, vuohet, aasit ja vähäisessä määrin siat. Lisäksi harjoitetaan käsityöammatteja ja pienimuotoista kaupankäyntiä.


title: Tamara Rylova

text: Tamara Rylova (s. 10. lokakuuta 1931) on 1950-luvulla menestynyt, Neuvostoliittoa edustanut pikaluistelija. Hän voitti yhden maailmanmestaruuden ja useita muita MM-mitaleja sekä yhden olympiapronssin..


title: Tamara Rylova

text: Rylova kilpaili yleisluistelun MM-kilpailuissa ensimmäisen kerran Östersundissa 1954 sijoittuen kahdeksanneksi. Tämän jälkeen hän oli seitsemän kertaa mitaleilla: hopealla Kuopiossa 1955, pronssilla Borlängessä 1956, hopealla Imatralla 1957 ja Kristinehamnissa 1958, maailmanmestarina Sverdlovskissa 1959, hopealla Östersundissa 1960 sekä pronssilla Kristinehamnissa 1964.


title: Tamara Rylova

text: Ainoissa olympialaisissaan Squaw Valleyssä 1960 Rylova saavutti pronssia 1 000 metrillä sekä sijoittui neljänneksi 500 metrillä ja yhdeksänneksi 3 000 metrillä. Tammikuussa 1955 hän luisteli maailmanennätykset 500 metrillä (45,6) ja 1 000 metrillä (1.33,4). Hän voitti Neuvostoliiton mestaruuden vuosina 1955, 1957, 1959 ja 1960.


title: Veli Salin

text: Veli Salin (s. 16. maaliskuuta 1938 Liperi) on suomalainen Kurussa asuva opettaja ja kirjailija.


title: Veli Salin

text: Salin valmistui ammattiopettajaksi Lahdesta 1961, kansalaiskoulun opettajaksi Hämeenlinnan opettajaseminaarista 1962 ja peruskoulun opettajaksi Rauman opettajaseminaarista 1972. Hän on asunut Kurussa vuodesta 1961 alkaen. Salin on perustanut 1991 koulumuseon Kuruun Keihäslahden vanhalle koululle. Hän on pitänyt omia taidenäyttelyitään ja harrastaa kirjoittamisen ja kotiseututyön ohella maalausta, säveltämistä ja sanoittamista. Salin sai Ylöjärven vuoden 2017 kulttuuripalkinnon.


title: Ethelfleda

text: Ethelfleda eli Æthelflæd (noin 870–918) oli anglosaksien kuningatar, joka hallitsi Merciaa vuodesta 911 kuolemaansa asti. Hän oli Wessexin Alfred Suuren ja tämän mahdollisesti mercialaisen puolison Eahlswithin vanhin tytär, joka sai hyvän koulutuksen mahdollisesti Wiltonin tai Winchesterin luostareissa. Hänen isänsä oli tuon ajan oppineimpia miehiä. Ajan aatelistyttöjen tapaan myös Ethelfleda oppi lisäksi miekkailemaan, ampumaan jousella ja ratsastamaan.


title: Ethelfleda

text: Ethelfleda naitettiin noin vuonna 884 Ethelredille, joka oli Mercian kuninkaan poika. Heistä tuli suosittuja kansan keskuudessa. Hän taisteli veljensä Edvard Vanhemman rinnalla maahan tunkeutuneita viikinkejä vastaan. Ethelfleda linnoitti laajoja alueita Merciasta, ja aloitti sitten hyökkäyssodan valtamalla Derbyn ja Leicesterin. Hän laajensi vaikutusvaltaansa myös Walesiin ja Northumberlandiin.


title: Ethelfleda

text: Ethelfleda kuoli Tamworthissa vuonna 918, ja hänet haudattiin Gloucesteriin rakennuttamaansa St. Oswaldin kirkkoon, joka on nykyisin raunioina. Hänen kuolemansa jälkeen Mercian uudeksi hallitsijaksi nousi ensin hänen ainoa tyttärensä Ethelflynn, jonka kuitenkin syrjäytti vallasta jo seuraavana vuonna hänen enonsa Edvard Vanhempi. Ervardista tuli näin myös Mercian hallitsija, ja joka näin hallitsi lähes koko Englantia.


title: Chabi

text: Chabi tai Chabui oli mongolivaltakunnan suurkaani ja yksi Yuan-dynastian perustaja Kublai-kaanin vaimoista ja heistä tärkeimpiä.


title: Chabi

text: Chabin elämän varhaiset vaiheet tunnetaan huonosti, ja hänestä on mainintoja vain muutamissa kiinalaisissa ja persialaisissa lähteissä. Chabi oli qonggirad-klaaniin kuuluneen Altši Noyanin tytär. Klaanille oli vuonna 1237 luvattu, että heidän joukostaan valittaisiin joka sukupolvessa yksi hallitsijan vaimo ja heille vastaavasti naitettaisiin yksi prinsessa. Chabi meni Kublai-kaanin kanssa naimisiin vuoden 1240 paikkeilla. Hän oli Kublain toinen vaimo.


title: Chabi

text: Chabi nousi nopeasti arvojärjestyksessä Kublain aiemman vaimon ohi, ja vaikka Kublai otti sittemmin viisi muuta vaimoa, Chabi säilytti heistä merkittävimmän aseman. Kublain muut vaimot mainitaan lähteissä vain harvoin. Kublain ollessa vielä verrattain merkityksetön ruhtinas pari sai neljä poikaa, Dorjin, Jingimin, Manggalan ja Nomuqanin.


title: Chabi

text: Chabi takasi pojilleen buddhalaisen initiaation ja kungfutselaisen koulutuksen. Asemassaan hän tuki myös kungfutselaisia virkamiehiä. Erityisen kiinnostunut Chabi oli kuitenkin buddhalaisuudesta ja etenkin lamalaisuudesta. Hänen ensimmäinen poikansa Dorjim oli nimetty tiibetiläisen nimen rDo-rje mukaan, minkä lisäksi Chabi lahjoitti esimerkiksi koruja buddhalaisille luostareille. Hänen kiinnostuksensa lienee vaikuttanut myös Kublaihin. Chabilla oli myös vaikutusta miehensä tapaan hallita valtakuntaansa. Hän sai miehensä palaamaan sotaretkeltään Song-dynastiaa vastaan Kublain veljen Ariq Böken joukkojen uhatessa pohjoista. Hän myös kritisoi miehensä tärkeää neuvonantajaa Liu Bingzhongia, kun tämä ei ollut vastustanut neljän mongoliylimystön jäsenen ehdotusta muuttaa alueita pääkaupungin ympärillä laitumiksi. Ehdotus olisi ollut haitallinen Pohjois-Kiinan maanviljelypohjaiselle taloudelle. Ehdotusta ei lopulta toteutettu, mikä säästi pääkaupungin alueen maanviljelijöiden pellot.


title: Chabi

text: Chabi kuoli vuonna 1281, minkä jälkeen Kublai meni naimisiin hänen sisaruksensa tyttären Nambuin kanssa.


title: A Moment Apart

text: A Moment Apart on yhdysvaltalaisen elektronista musiikkia tuottavan duo ODESZAn kolmas studioalbumi, jonka julkaisi Ninja Tune ja Counter Records 8. syyskuuta 2017.


title: A Moment Apart

text: Duon jäsenet kuvaavat albuminsa kertovan kypsyydestä, kasvusta ja perspektiivistä, joka perustuu kovaan työhön. Duo nauhoitti viisikymmentä kappaletta albumille, joista he valitsivat kuusitoista albumille.


title: A Moment Apart

text: Albumi oli ehdolla vuoden 2017 Grammy -palkintogaalassa parhaasta elektronisen musiikin albumista ja albumilta julkaistu single, "Line of Sight" oli ehdolla parhaasta elektronisen tanssimusiikin kappaleesta.


title: Elokuvavuosi 2020

text: Elokuvavuosi 2020 käsittelee vuoden 2020 aikana ensi-iltansa saavia elokuvia ja elokuvamaailman merkittäviä tapahtumia.


title: That’s How You Write a Song

text: That’s How You Write a Song on norjalaisen laulajan Alexander Rybakin esittämä kappale, jolla hän edusti Norjaa vuoden 2018 Eurovision laulukilpailussa.


title: That’s How You Write a Song

text: Kappale kilpaili Euroviisujen toisessa semifinaalissa, jonka se voitti ja selviytyi finaaliin. Finaalissa kappale sijoittui 26. maan joukosta sijalle 15. 144 pisteellä.


title: Heikki Kymäläinen

text: Heikki Kymäläinen (18. maaliskuuta 1938 Viipuri – 25. huhtikuuta 2009 Espoo) oli suomalainen Yleisradion Radiouutisten politiikan toimittaja.


title: Heikki Kymäläinen

text: Kymäläinen kävi Työväen akatemian ja oli aluksi paikallislehden toimittajana Muhoksella ja sitten oululaisen Kaleva-lehden urheilu- ja poliitiikan toimittajana. Yleisradion radiouutisten toimittajaksi hän siirtyi vappuna 1968.


title: Heikki Kymäläinen

text: Kymäläinen oli poliitikan erikoistoimittajana Yleisradiossa ja kommentoi muun muassa vaaleja 1960-, 1970- ja 1980-luvuilla. Hän oli pääministeri Kalevi Sorsan luottotoimittaja ja toimitti pääministeri Rafael Paasion muistelmateoksen. Kymäläinen oli Politiikan toimittajat ry:n puheenjohtajana 1970–1972.


title: Tanhupallo

text: Tanhupallo on Kiti Kokkosen luoma sketsihahmo. Hahmon ensiesiintyminen tapahtui "Putous"-sarjan yhdeksännellä kaudella. Tanhupallo voitti Putouksen vuoden sketsihahmokilpailun kilpakumppaninaan finaalissa Ansa Kynttilä.


title: Tanhupallo

text: Tanhupallo on esikouluikäinen tyttölapsi, jonka piirteisiin kuuluu yksityisasioiden kertominen. Tanhupallo on ohjelmassa kertonut esimerkiksi naapurin Timpan ja äitinsä yhteisestä jalkahoidosta. Välillä Tanhupallo yrittää uskotella, että tunnetut hahmot tai henkilöt ovat hänen ystäviään, kuten Kimi Räikkönen, Brad Pitt ja Risto Räppääjä. Ohjelman viimeisessä jaksossa, Tanhupallosta ja Risto Räppääjästä tuli ystäviä.


title: Aston Martin DBR4

text: Aston Martin DBR4 on Aston Martinin valmistama Formula 1 -auto, jolla David Brown Corporation -talli kilpaili kausina –. Autolla kilpailivat Roy Salvadori ja Carroll Shelby.


title: Aston Martin DBR5

text: Aston Martin DBR5 on Aston Martinin valmistama Formula 1 -auto, jolla David Brown Corporation -talli osallistui Britannian GP:hen kaudella . Autolla kilpailivat Roy Salvadori ja Maurice Trintignant.


title: Dionysos Films

text: Dionysos Films on vuonna 2008 perustettu suomalainen elokuva- ja televisiotuotantoyhtiö. Yhtiö syntyi sen irtautuessa Filmiteollisuus-konsernista itsenäiseksi elokuva- ja TV-tuotantoyhtiöksi.


title: Dionysos Films

text: Yhtiön tunnetuimpia tuotantoja ovat "21 tapaa pilata avioliitto" -elokuva sekä televisiosarjat "Klikkaa mua" ja "Ex-onnelliset".


title: Jääpallon Elitserien-kausi 2017–2018

text: Ruotsin jääpallon Elitserien pelattiin kaudella 2017-2018 neljäntoista joukkueen kaksinkertaisena sarjana. Kahdeksan parasta joukkuetta selviytyivät pudotuspeleihin ja sijoille 11-14 sijoittuneet joukkueet joutuivat karsimaan sarjapaikastaan.


title: Jääpallon Elitserien-kausi 2017–2018

text: Kahdeksan parasta pudotuspeleihin, sarjan viimeinen eli Tillberga Västerås putosi Allsvenskaniin ja Frillesås BK bousi Allsvenskanin voittajana Tillbergan tilalle Elitserieniin. Toiseksi ja kolmanneksi viimeinen eli IFK Motala ja Kalix BF joutivat karsintasarjaan Allsvenskanin toiseksi ja kolmanneksi parhaan kanssa.


title: Jääpallon Elitserien-kausi 2017–2018

text: Karsinnat pelattiin neljän joukkueen sarjana. Karsinnoissa pelasivat Elitserienin toiseksi ja kolmanneksi viimeinen ja Allsvenskanin toiseksi ja kolmanneksi paras joukue. Kaksi parasta joukkuetta selviytyivät seuraavaksi kaudeksi Elitserieniin.